text:
Aleke Wole Be Míawɔ Míafe Tiatiawɔblɔɖe Ŋudɔe?
Biblia fe Nukpɔsusu
Aleke Wole Be Míawɔ Míafe Tiatiawɔblɔɖe Ŋudɔe?
MAWU tsɔ tiatiawɔwɔ fe ŋutete yra ame gbãtɔ Adam kple Xawa. Etsɔ Eden-bɔa dzi kpɔkpɔ de asi na Adam. Adam fe dɔdasia dometɔ aɖee nye be wòatia ŋkɔ si wòayɔ na lãwo. (Mose I, 2:15, 19) Vevietɔ wu la, Adam kple Xawa ate ŋu atiae be yewoaɖo to Mawu alo yewomaɖo toe o.—Mose I, 2:17, 18.
Tso ɣemaɣi vaseɖe fifia la amewo wɔ nyametsotso biliɔn gbogbo aɖewo—geɖewo nyo, ɖewo mesɔ o, bubuwo vɔ̃ɖi ŋutɔ. Nyametsotso gbegblẽ aɖewo siwo amegbetɔwo wɔ he afɔkuwo vɛ. Ke hã Mawu mede nu míafe tiatiawɔblɔɖea me kpɔ o. Esi Mawu nye Fofo lɔ̃ame ta la, enaa mí kpekpeɖeŋu to Biblia dzi be míate ŋu awɔ nyametsotso nyuiwo. Exlɔ̃a nu mí hã ku ɖe afɔku siwo le tiatia gbegblẽ wɔwɔ me ŋu. Biblia gblɔ be míaŋe nusi míefã.—Galatiatɔwo 6:7.
Ame Ŋutɔ fe Nyametsotsowo Wɔwɔ
Le nya aɖewo me la, Mawu gblɔ nusi wòdi tso mía si eme kɔna, eye wònana mɔfiafia tɔxɛ aɖewo mí. Gake le nya akpa gãtɔ me la, Biblia mewɔ sewo be woafia nusianu si míawɔ le mía ŋutɔwo fe nyawo me o. Le ema tefe la, ena mɔfiafia gbadzaa si ɖea mɔ na amesiame be wòawɔ nusi dzroe alo wòawɔ efe dzimedidi. Le kpɔɖeŋu me, de dzesi nya si wògblɔ ku ɖe modzakaɖeɖe ŋu.
Ŋɔŋlɔawo yɔ Yehowa be ‘Mawu dzidzɔtɔ.’ (Timoteo I, 1:11) Mawu fe Nya fo nu tso “nukoɣi” kple “ɣeɖuɣi” ŋu. (Nyagblɔla 3:1, 4) Biblia gblɔ be Fia Dawid fo ha tsɔ ɖe modzakae na ame bubuwo. (Samuel I, 16:16-18, 23) Yesu de srɔ̃ɖefe aɖe eye wòtrɔ tsi wòzu wein tsɔ kpe asi ɖe srɔ̃ɖeɖea ŋu.—Yohanes 2:1-10.
Ke hã Biblia xlɔ̃ nu wòsɔ nyuie be: “Ne èzɔ kple nunyalawo la, àdze nunya; ke ne ède ha kple bometsilawo la, àzu ame gbegblẽ.” (Lododowo 13:20) “Atsafofo” kple agbegbegblẽnɔnɔ fe nuwɔnawo nye nuvɔ̃wɔwɔ si tsia tre ɖe Mawu ŋu, eye woate ŋu agblẽ mía kpli fe fomedodo me. (Efesotɔwo 5:3-5) Ne wono aha ŋumaɖɔɖotɔe le hadomekpekpewo me la, ete ŋu hea afɔku gãwo vɛ. (Lododowo 23:29-35; Yesaya 5:11, 12) Yehowa Mawu léa fu ŋutasẽnuwɔwɔ hã.—Psalmo 11:5; Lododowo 3:31.
Biblia me kpukpui siawo kpena ɖe mía ŋu be Mawu fe nukpɔsusu ku ɖe modzakaɖeɖe ŋu sua mía si. Ne Kristotɔwo di be yewoawɔ tiatia la, woléa ŋku ɖe eŋu be esɔ ɖe Biblia fe nukpɔsusu nu hã. Nyatefee, mía dometɔ ɖesiaɖe atsɔ eya ŋutɔ fe tiatiawɔwɔ me tsonu fe agba eɖanye nyui alo vɔ̃e o.—Galatiatɔwo 6:7-10.
Nenema ke woxlɔ̃ nu Kristotɔwo be woawɔ nyametsotso nyui siwo ku ɖe awudodo, srɔ̃ɖeɖe, dzilanyenye, kple dɔwɔnyawo ŋu wòasɔ kple Biblia fe gɔmeɖosewo. Esiawo lɔ nya siwo ŋu womefo nu tsoe tẽ le Ŋɔŋlɔawo me o ɖe eme, ke hã gɔmeɖose si dze le eme kpena ɖe wo ŋu be wowɔa nyametsotso si nɔ te ɖe wofe dzitsinya dzi. (Romatɔwo 2:14, 15) Ele be gɔmeɖose si gbɔna la nawɔ dɔ le Kristotɔ ɖesiaɖe ŋutɔ fe nyametsotso si wòawɔ la me: “Ne miele nu ɖum alo miele nu nom alo miele dɔ aɖe wɔm la, miwɔ ye katã na Mawu fe kafukafu.”—Korintotɔwo I, 10:31.
Le tiatiawɔwɔ fe nya sia me la, ele be míalé ŋku ɖe gɔmeɖose si nye ‘míagade nu ame bubu fe nya me o’ ŋu. (Tesalonikatɔwo I, 4:11) Tiatia vovovowo nɔa anyi zi geɖe Kristotɔ ate ŋu awɔ siwo matsi tre ɖe Mawu fe lɔlɔ̃nu ŋu o. Eyata Kristotɔ aɖe fe tiatiawɔwɔ ato vovo tso Kristotɔ bubuwo tɔ gbɔ. Madzɔ dzi na Mawu be wòakpɔ be esubɔlawo le ʋɔnu drɔ̃m wo nɔewo o. (Yakobo 4:11, 12) Biblia xlɔ̃ nu le nunya me be: “Ame aɖeke nagakpe fu abe . . . amesi doa gaglãsu ɖe ame bubuwo fe nya me la ene o.”—Petro I, 4:15.
Nyametsotso be Woasubɔ Mawu
Biblia te gbe ɖe viɖe siwo le toɖoɖo Mawu me dzi. Ke hã Mawu mezia ame aɖeke dzi be wòasubɔ ye o. Le ema tefe la ekpea efe nuwɔwɔ siwo nye amegbetɔwo be woava nye ye subɔlawo. Le kpɔɖeŋu me, Biblia gblɔ be: “Miva, mina míabɔbɔ ade ta agu adze klo ɖe Yehowa, mía wɔla, ŋku me.”—Psalmo 95:6.
Blema Israel-dukɔa gbɔe wodo amekpekpe sia ɖo. Ƒe 3,500 kple edzivɔe nye esi va yi Israel-dukɔa nɔ tsitre ɖe Sinai-toa gɔme, eye Mawu gblɔ tadeagu vavã fe ɖoɖo si dze le Mose fe Sea me fia woamawo si nye ame miliɔn nanewo. Fifia tiatiawɔwɔ dze ŋgɔ wo: Ðe woasubɔ Mawu alo womasubɔe oa? Aleke woɖo eŋui? Wo katã wotsɔ nusɔsɔ gblɔ be: ‘Nya, siwo katã Yehowa gblɔ la, míawɔe, eye míalé eme ɖe asi.’ (Mose II, 24:7) Nyametsotso be woasubɔ Yehowa alo womasubɔe o nye esi woa ŋutɔwo wɔ.
Le fe alafa gbãtɔ me la, Yesu ɖo gbefãɖeɖe Mawu fe Fiaɖufe nyanyuia anyi. (Mateo 4:17; 24:14) Mezii ɖe ame aɖeke dzi be wòafo eɖokui ɖe dɔ sia wɔwɔ me o. Ke boŋ ekpe ame bubuwo dɔmenyotɔe be: ‘Va nɔ yonyeme.’ (Marko 2:14; 10:21) Ame geɖewo lɔ̃ ɖe efe amekpekpea dzi eye wodze gbefãɖeɖe gɔme kplii. (Luka 10:1-9) Ɣeaɖeɣi megbe la, ame aɖewo trɔ le Yesu yome. Yuda dee asi. (Yohanes 6:66; Dɔwɔwɔwo 1:25) Emegbe ame geɖe wu va zu nusrɔ̃lawo le apostoloawo fe mɔfiafia te ke menye yie wotsɔ ɖe wo ŋu hafi o ke boŋ woa ŋutɔwoe tso le wofe lɔlɔ̃nu me. Wowɔ ‘tiatia si sɔ’ eye ‘wozu xɔsetɔwo.’ (Dɔwɔwɔwo 13:48; 17:34) Egbea hã Kristotɔ vavãwo ɖoa to Mawu fe Nya la kple dzi faa eye wowɔna ɖe Yesu fe nufiafia dzi.
Eme kɔ fã be enye Mawu fe didi be míazã míafe ŋutete awɔ tiatiawo. Ena mɔfiafia mí hã le Biblia me si kpena ɖe mía ŋu be míawɔ nyametsotso nyuitɔwo. (Psalmo 25:12) Le afisiwo woawɔ ame ŋutɔ fe nyametsotso le la, ele be Kristotɔ ɖesiaɖe nadzro mawumegɔmeɖosewo me nyuie. Esia wɔwɔ me koe míate ŋu atsɔ “subɔsubɔ kɔkɔe si miawɔ kple miafe tamebubu fe ŋutete” ana Mawu.—Romatɔwo 12:1.


c: text/html

text:
27 Mègafo adegbe le etsɔ si gbɔna ŋu o,Elabena mènya nu si ŋkeke la ahe vɛ o.*+2 Na ame bubu nekafu wò, ke menye wò ŋutɔ wò nu o;Ame bubuwo* nekafu wò, ke menye wò ŋutɔ wò nuyiwo o.+3 Kpe la, nu kpekpee, eye ke la, agba kpekpee,Ke bometsila fe dzikudoname kpena wu evea siaa.+4 Dziku sẽa ŋuta, eye dɔmedzoe nyrana,Ke ame kae ate ŋu anɔ te ɖe ŋuʋaʋã nu?+5 Mokaname le gaglãgbe nyo wu amelɔlɔ̃ le adzame.+6 Xɔlɔ̃ fe abideameŋu nye nutefewɔwɔ,+Gake futɔ ya fe nugbugbɔname sɔa gbɔ.*7 Ƒoɖilae* doa vlo anyitsi,*Ke dɔwuitɔ* la, nu veve gɔ̃ hã vivina nɛ.8 Ame si tra tso efe afe gbɔ laLe ko abe xevi si tra tso efe atɔ gbɔ* ene.9 Ale si ami kple lifi doa dzidzɔ na dzii la,Nenemae aɖaŋuɖoɖo si tso dzi me nana wozua xɔlɔ̃ veviwoe.+10 Mègagblẽ xɔ̃wò alo fofowò xɔlɔ̃ ɖi o,Eye mègayi nɔviwò fe me le gbe si gbe afɔku dzɔ ɖe dziwò o;Afelika si tsɔ ame gbɔ la nyo wu ame nɔvi si le adzɔge ʋĩi.+11 Vinye, dze nunya, be nàdo dzidzɔ na nye dzi,+Ne mate ŋu aɖo nya ŋu na ame si le alɔme ɖem le ŋunye.+12 Aɖaŋudzela kpɔa afɔku gbɔna eye wòɣlaa eɖokui,+Ke ame makpɔnutefe yina ɖadea ta eme, eye wòkpɔa emetsonua.13 Xɔ ame si da megbe na ame tutɔ la fe awu le esi;Eye ne dutanyɔnue* wòda megbe na la, ekema xɔ awɔbanu le esi.+14 Ame si le ehavi yram ŋdi kanya kple ɣli la,Woabui be enye ɖiŋudodo.15 Srɔ̃nyɔnu dzrewɔla* le abe xɔ si le ɖuɖum atraɖii le tsidzagbe ene.+16 Ame si ate ŋu aɖo asi edzi la, ate ŋu aɖo asi yafofo dzi,Eye wòate ŋu aku ami ɖe efe nuɖusi.17 Ale si wotsɔa ga nyrea gae la,Nenemae ame nyrea nɔviae.*+18 Ame si léa be na gboti la, eyae aɖu efe kutsetse,+Eye ame si léa be na efe afetɔ la, woade bubu eŋu.+19 Ale si ame fe mo dzena le tsi mee la,Nenemae ame fe dzi ɖea ame bubu tɔ fianae.20 Tsiẽfe kple tsɔtsrɔ̃fe* meɖia fo gbeɖe o,+Nenema kee amegbetɔ fe ŋku hã meɖia fo o.21 Sonu li ɖe klosalo ŋu, eye kpo ɖe sika ŋu,+Nenema kee wodoa ame kpɔna ne wokafui.*22 Ne ètsɔ bometsila de to me hetsɔ tati toeAbe bli ene hã la,Efe bometsitsi la maɖe ɖa le eŋu o.23 Wò alẽwo fe nɔnɔme nenɔ nyanya na wò nyuie.Lé be na wò lãhawo nyuie,*+24 Elabena kesinɔnuwo menɔa anyi tegbee o,+Eye fiakuku hã menɔa anyi na dzidzimeawo katã o.25 Gbe mumuwo vɔna, eye gbe fẽwo miena,Eye wofoa nu miemie siwo le towo dzi la nu fu.26 Alẽtsuiawo ana nudodo wò,Eye gbɔ̃tsuawo ana agbleflega wò.27 Gbɔ̃notsi sɔgbɔ anɔ asiwò be nàkpɔ nuɖuɖu,Be nàkpɔ nuɖuɖu na wò afemetɔwo, kple nunyiame na wò dɔlanyɔnuwo.
Etenuŋɔŋlɔ
^ Egɔmeɖeɖe tẽe, “mènya nu ka dzi ge ŋkeke la le o.”

robotstxt: allowed

filter: keep


text: 17 Eye Eliya*+ Tisbitɔ, si tso Gilead-nyigba+ dzi la, gblɔ na Ahab be: “Zi ale si Yehowa, Israel fe Mawu, ame si mesubɔna* le agbe la, zãmu alo tsi madza le fe siawo me o, negbe le nye nya nu ko hafi!”+2 Eye Yehowa fe gbe va nɛ be:3 “Dzo le afi sia, eye nàɖo ta ɣedzefe gome aɖabe ɖe Kerit-tɔʋu si le Yordan fe ɣedzefe la to.4 Nàno tɔʋu la me tsi, eye made se na akpaviãwo be woana nuɖuɖu wò le afi ma.”+5 Enumake eyi ɖawɔ abe ale si Yehowa gblɔ ene; eyi ɖanɔ Kerit-tɔʋu si le Yordan fe ɣedzefe la to.6 Eye akpaviãwo tsɔa abolo kple lã vana nɛ le ŋdi kple fiẽ, eye wònoa tɔʋu la me tsi.+7 Ke le ŋkeke aɖewo megbe la, tɔʋu la mie,+ elabena tsi megadza ɖe anyigba la dzi kpɔ o.8 Eye Yehowa fe gbe va nɛ be:9 “Tso nàyi Zarefat, si nye Sidontɔwo fe du me, eye nànɔ afi ma. Kpɔ ɖa! Made se na ahosi aɖe le afi ma be wòana nuɖuɖu wò.”+10 Ale wòtso yi Zarefat. Esi wòva ɖo dua fe agbo nu la, ekpɔ ahosi aɖe wònɔ nake fɔm. Eye wòyɔe gblɔ be: “Meɖe kuku, ku tsi vi aɖe ɖe kplu me vɛ nam mano.”+11 Esi wòyina eku ge la, egayɔe gblɔ be: “Meɖe kuku, di abolo kakɛ aɖe hã ɖe asi vɛ nam.”12 Eɖo eŋu nɛ be: “Zi ale si Yehowa wò Mawu le agbe la, abolo aɖeke mele asinye o, negbe wɔ asiʋlo ɖeka koe le wɔze me, kple ami vi aɖe le amigoe me.+ Eye meva nake fɔ ge, ne mayi aɖaɖa nane nye kple vinyeŋutsu míaɖu hafi aku.”13 Eye Eliya gblɔ nɛ be: “Mègavɔ̃ o. Heyi nàwɔ abe ale si nègblɔ ene. Gake tsɔ nu si li la fe ɖe mè abolo nogoe nam gbã, eye nàtsɔe vɛ nam. Emegbe àte ŋu aɖa nane wò kple viwòa miaɖu.14 Elabena ale Yehowa, Israel fe Mawu la gblɔe nye esi: ‘Wɔze la maɖi gbɔlo o, eye ami mavɔ le amigoe la me o, va se ɖe gbe si gbe Yehowa na tsi dza ɖe anyigba la dzi.’”+15 Eya ta eyi ɖawɔ abe ale si Eliya gblɔ ene; eye nyɔnu la kple efe fomea kpakple Eliya woɖui ŋkeke geɖe.+16 Wɔze la meɖi gbɔlo o, eye ami mevɔ le amigoe la hã me o, le Yehowa fe nya si wògblɔ to Eliya dzi la nu.17 Le nu siawo megbe la, afenɔ la fe vi dze dɔ, eye dɔa nu sẽ ale gbegbe be efe gbɔgbɔ nu tso.+18 Eye wòbia Eliya be: “Oo, Mawu vavã fe ame, nya kae le asiwò ɖe ŋutinye?* Ðe nèva gbɔnye be yeaɖo ŋku nye vodada dzi nam ahawu vinyea?”+19 Ke egblɔ nɛ be: “Kɔ viwò la nam.” Eye wòxɔe le efe akɔnu hetsɔ yi xɔtaxɔ si me wòle la me, eye wòtsɔe mlɔ eya ŋutɔ fe aba dzi.+20 Eye wòyɔ Yehowa gblɔ be: “Oo Yehowa nye Mawu,+ ahosi si gbɔ medze la hãe nèbe yeawɔ nu vevii, eye nàwu via?”21 Eye wòdra ɖe ɖevi la dzi zi etɔ̃ heyɔ Yehowa gblɔ be: “Oo Yehowa nye Mawu, meɖe kuku, na ɖevi sia fe agbe* natrɔ ava eme.”22 Yehowa se Eliya fe gbe,+ eye ɖevi la fe agbe* trɔ va eme, eye wògbɔ agbe.+23 Azɔ Eliya kɔ ɖevi la ɖi tso xɔtaxɔ la me va afea me, eye wòtsɔe na dadaa gblɔ be: “Kpɔ ɖa, viwò la le agbe.”+24 Eye nyɔnua gblɔ na Eliya be: “Azɔ menyae kɔtɛ be Mawu fe amee nènye,+ eye be Yehowa fe gbe si le nuwò la nye nyatefe.”


text:
Ðe Wòle Be Míafe Srɔ̃ɖeɖea Nanɔ abe Amesiame Tɔ Enea?
Sɔhɛwo Biana Be . . .
Ðe Wòle Be Míafe Srɔ̃ɖeɖea Nanɔ abe Amesiame Tɔ Enea?
“Nye ŋugbetɔ Cindy ye do susua ɖa gbã be míate ŋu adzo yi tefe aɖe, ava wɔ míafe srɔ̃ɖeɖea, hafi mía xɔlɔ̃wo kple fometɔwo katã nava see. Esi míede ŋugble tso eŋu vɔ la, míetso nya me be ewɔwɔ alea aɖe ɣeyiɣi zazã, hloluitsotso kple ɖeɖiteameŋu dzi akpɔtɔ.”—Allen. *
NE ÈTSI aɖe srɔ̃ eye ŋugbetɔ le asiwò la, srɔ̃ɖeɖe hafi xɔlɔ̃wo kple fometɔwo nava see ate ŋu adze na wò abe nu nyui aɖe ene. Le go aɖewo me la, ate ŋu adzro ame eve siwo le ŋugbedodo me be yewoasi ayi tefe bubu aɖe ava ɖe srɔ̃ hafi yewo dzilawo kuraa gɔ̃ hã nava see. Gɔmeɖose kawoe ate ŋu akpe ɖe ŋuwò nàtso nya me le nusi nàwɔ ŋu?
Dekɔnuwoe Le Vevie Wua?
Togbɔ be srɔ̃ɖeɖe bɔ ɖe dukɔwo katã kloe me hã la, vovototo gã aɖe le dekɔnu siwo kpena ɖe eŋu me. Le Kristotɔwo gome la, menye nu vevitɔe nye be wofe srɔ̃ɖeɖea nasɔ kple nuto si me wole fe dekɔnuwo katã kokoko o. (Romatɔwo 12:2) Ke boŋ wofe didi vevitɔe nye be yewofe nuwɔna, le zɔzɔ do ŋgɔ na srɔ̃ɖeɖe kple srɔ̃a ɖeɖe me, nahe bubu vɛ na Yehowa Mawu.—Korintotɔwo I, 10:31.
Esi srɔ̃ɖeɖe nye ɖoɖo si ŋu bubu le ta la, ŋutsu kple nyɔnu akpa gãtɔ madi be yewoaɖe srɔ̃ hafi amewo nava see o. Le dukɔ geɖe me la, ne Yehowa Ðasefo aɖewo di be yewoaɖe yewo nɔewo la, wowɔa ɖoɖo ɖe srɔ̃ɖenufo nana le wofe Fiaɖufe Akpata me ŋu zi geɖe. * Le ema megbe la, woate ŋu awɔ ɖoɖo be yewoakpe amewo ava nuɖukplɔ̃ ɖofe be yewoaɖe modzaka kple fometɔwo kpakple xɔlɔ̃wo le afima. Mehiã kokoko be nuɖukplɔ̃ ɖoɖo mawo nanɔ kpeɖii o. Gake enye nyatefe ya be srɔ̃ɖeɖe ŋuti ɖoɖowo nana wotsoa hlolui eye ate ŋu abia ga geɖe zazã hã. Le kpɔɖeŋu me, le United States la, wozãna dɔlar akpe geɖe ɖe nuɖukplɔ̃ ɖoɖo ŋu zi geɖe.
Be hloluitsotso kple gazazã dzi naɖe akpɔtɔ ta la, srɔ̃tɔ aɖewo tiae be yewoawɔe kpokploe. Cindy gblɔ be: “Míegblɔe na mía dzilawo be míele míafe srɔ̃ɖeɖea wɔ ge abe amesiame tɔ ene o, elabena míedi be wɔna katã nanɔ kpokploe eye gazazã dzi naɖe akpɔtɔ. Dzinyelawo ka ɖe edzi na mí be yewose míafe nukpɔsusua gɔme. Wowɔ nu aduadu kpli mí.” Gake esi Cindy fe ŋugbetɔ Allen, amesi ŋkɔ míeyɔ va yi, ya gblɔ wofe srɔ̃ɖeɖoɖoa na edzilawo la, esesẽ na wo be woase wofe nyametsotsoa gɔme. Allen gblɔ be: “Wosusu be yewofe nuwɔna aɖe tae míewɔ nyametsotso ma. Gake menye nenemae kura o.”
Wò hã dziwòlawo ate ŋu ase le wo ɖokui me be èdo ŋukpe yewo le esi nètso nya me be yeawɔ srɔ̃ɖeɖea kpokploe ta, elabena woadi be ame geɖe alesinu ate ŋui nava kpɔ dzidzɔ kpli yewo le ŋkeke tɔxɛ sia dzi. Ke ne èdi be yeaɖe srɔ̃ hafi dziwòlawo kura gɔ̃ hã nava see, le esi nènya be womalɔ̃ ɖe srɔ̃ɖeɖea dzi gbeɖe o ta, ya ɖe?
Bu Wò Ƒometɔwo fe Seselelãmewo Ŋu
Ate ŋu anye be esi dziwòlawo susu be mètsi awɔ nyametsotso vevi sia haɖe o tae womalɔ̃ ɖe edzi o ɖo. Woate ŋu avɔ̃ be ne èva le tsitsim la, amesi nètia be yeaɖe fe nu magava nyo ŋuwò o, eye be etefe madidi o la, ave wò be ame siae yeɖe. Le go bubu me la, ɖewohĩ woabu be ètsi aɖe srɔ̃ ya, gake wode dzesi nɔnɔme aɖewo siwo wobu be womenyo o le wò lɔlɔ̃tɔa ŋu. Alo woate ŋu agbe kura gɔ̃ hã be mègaɖe amesi nètia o le esi efe mawudzixɔse mesɔ kple tɔwò o ta.
Ne dziwòlawo nye Kristotɔ vavãwo la, ekema wofe nukpɔsusua anya nɔ te ɖe Biblia dzi. Esɔ be woaɖe wofe dzimaɖitsitsiwo agblɔ. Le nyatefe me la, ne womeɖee gblɔ o la, Yehowa abu wo be wometsɔ ɖeke le eme na wò o, eye womelɔ̃ wò hã o. Eye wò ŋutɔ dziwò ko wòade ne èɖo to se wofe nukpɔsusua.—Lododowo 13:1, 24.
Na míawɔ efe kpɔɖeŋu: Ne èbe yeafle awu yeye aɖe la, ɖewohĩ àdi tso ame aɖe si godoo be wòalé ŋku ɖe eŋu akpɔ be edze ye hã. Togbɔ be màlɔ̃ ɖe wofe nukpɔsusuwo katã dzi ɣesiaɣi o hã la, àdi kokoko be xɔ̃wò kplikplikpliwo nagblɔ alesi wokpɔ awua alo atsyãa na wò. Àkpɔ ŋudzedze ɖe nya siwo woagblɔ ŋu be màgatsɔ ga afu gbe ɖe ya me o. Ekema ɖe mèkpɔe be ele vevie kura wu be nàlɔ̃ ase nukpɔsusu si le wò fomea si le amesi nèdi be yeaɖe ŋu oa? Togbɔ be àte ŋu aɖɔli awu alo adzudzɔ ezazã hã la, Yehowa di tso asiwò be srɔ̃wò ya nanɔ gbɔwò le wò agbemeŋkekewo katã me. (Mateo 19:5, 6) Ne ètia amesi fe nɔnɔme kple mawusubɔsubɔ mesɔ kple tɔwò o la, kuxi siwo nàva do goe emegbe le srɔ̃ɖeɖea me aɖe fu na wò wu alesi awu manyomanyo dodo aɖe fu na wòe. (Mose I, 2:18; Lododowo 21:9) Eye dzidzɔ vavãtɔ fe mɔnukpɔkpɔ hã ate ŋu ato ŋuwò.—Lododowo 5:18; 18:22.
Ele eme baa be ɖokuitɔdidi tae dzila aɖewo axe mɔ ɖe srɔ̃ɖeɖe aɖe nu ɖo—kple susu be yewoayi edzi akpɔ ŋusẽ ɖe yewo via dzi. Ke hã, hafi nàgbe dziwòlawo fe nukpɔsusua be ɖokuitɔdidi tae ahaɖe srɔ̃ hafi woava see la, nukata màde ŋugble tso wofe nukpɔsusuwo ŋu gbã o?
Susu Siwo Ta Nàkpɔ Nyuie
Ðe wònye nyatefe be ne èle tsitsim la, wò tiatiawo atrɔa? Apostolo Paulo ŋlɔ be: ‘Esime menye ɖevi la, mefo nu abe ɖevi ene, eye mesusu abe ɖevi ene, eye mebu tame abe ɖevi ene; ke esime mezu ŋutsu la, meɖe ɖevimenuwo ɖa.’ (Korintotɔwo I, 13:11) Nenema kee esi nènye fewuivi la, nɔnɔme siwo ta wò lɔlɔ̃tɔa fe nu nyo ŋuwò ɖo la magado dzidzɔ na wò ne ègatsi vie wu ema o. Eyatae Biblia ɖo aɖaŋu be nàlala vaseɖe esime ‘nèto ɖekakpui dzaa nyenye me,’ si nye ɣeyiɣi si me gbɔdɔdɔ fe dzodzrowo sẽa ŋu wu me ado, hafi nàɖe afɔ vevi ma ahatia amesi nàɖe.—Korintotɔwo I, 7:36.
Ke ne dziwòlawo kpɔ nɔnɔme gbegblẽ aɖe le wò ŋugbetɔa ŋu ya ɖe? Esi agbemenutefekpɔkpɔ le dziwòlawo si ta la, wofe sidzedze ŋutetewo le nu nyui kple nu gbegblẽ ŋu anyo wu tɔwò godoo. (Hebritɔwo 5:14) Eyata woate ŋu akpɔ nɔnɔme gbegblẽ aɖewo le wò ŋugbetɔa ŋu, evɔ wò ya màkpɔ wo o. De ŋugble le gɔmeɖose si dze le nusi nunyala Salomo ŋlɔ me ŋu kpɔ: “Ame gbãtɔ dzena abe dzɔdzɔetɔ ene le dzrenya me; ke evelia va ɖea egɔme ɖe go.” (Lododowo 18:17) Nenema kee wò lɔlɔ̃tɔa anya ble nuwò nèsusui be eyae nye amesi wòle be yeaɖe. Ke hã, esi dziwòlawo va ‘ɖe egɔme ɖe go’ la, woahe wò susu ayi nyatefenya siwo ŋu wòle be nàde ŋugble le dzi.
Le kpɔɖeŋu me, woate ŋu aɖo ŋku edzi na wò moveviɖoɖotɔe be Biblia di tso Kristotɔ vavãwo si be woaɖe srɔ̃ “le Afetɔ la me” ko. (Korintotɔwo I, 7:39) Ðewohĩ àtsi tre ɖe wo ŋu agblɔ be yenya ame aɖewo, siwo ɖe amesiwo menye Kristotɔwo o, gake fifia wo kple wo wole Yehowa subɔm dzidzɔtɔe. Nusia dzɔna ya. Ke hã, ame mawo dometɔ ʋɛ ŋutɔ aɖewo koe nɔnɔmea va trɔna na. Ne èɖe amesi fe dzixɔse mesɔ kple tɔwò o la, ekema menye Yehowa fe gɔmeɖosewo ɖeɖe koe nàdo vloe o, ke àtsɔ ɖokuiwò ade gbɔgbɔmefɔku gã aɖe me hã.—Korintotɔwo II, 6:14. *
Susu Gbegblẽ si Ta Woaɖe Srɔ̃
Sɔhɛ aɖewo nɔ agbegbegblẽ kple wo nɔewo, si na woɖe srɔ̃ hafi wo dzilawo va see, elabena wosusu be amea ɖeɖe ana yewofe dzitsinya adzudzɔ fu ɖeɖe na yewo. Alo wonɔ mɔ kpɔm be esia wɔwɔ atsyɔ nu yewofe nuvɔ̃wɔwɔa dzi, vevietɔ ne nyɔnua fɔ fu.
Ne èsusu be yeatsɔ srɔ̃ɖeɖe atsyɔ nu nuvɔ̃ dzi la, ɖeko nèle nèle kɔ lim wò vodadawo ɖi. Salomo xlɔ̃ nu be: “Amesi tsɔ nu tsyɔ efe vodada dzi la, madze edzi nɛ o; ke amesi ʋu eme, eye wòdzudzɔe la, woave enu.” (Lododowo 28:13) Dawid kple Bat-Seba, siwo nye Salomo dzilawo, va srɔ̃e be enye movidzɔdzɔ be wonɔ agbagba dzem be yewoatsyɔ nu agbegbegblẽnɔnɔ dzi. (Samuel II, 11:2–12:25) Le esi tefe be nàtsyɔ nu wò nuvɔ̃a dzi la, gblɔe na dziwòlawo kple hamemegãwo boŋ. Dzie anɔ fowò hafi nàte ŋu awɔ nusia ya, gake àte ŋu aka ɖe edzi be Yehowa atsɔe ake wò ne ètrɔ dzime. (Yesaya 1:18) Ne dzitsinya nyui gava su asiwò la, àte ŋu awɔ nyametsotso si da sɔ azɔ ku ɖe srɔ̃ɖeɖe ŋu.
Kpɔ Nyuie be Màgava Nɔ Aɖukli Ðum Emegbe O
Allen gblɔ tso srɔ̃ɖeɖe si wòwɔ va yi ŋu be: “Míafe nyametsotso be míawɔ srɔ̃ɖeɖea kpokploe na be míetso hlolui fũ o. Nusi te ɖe dzinye koe nye be nyemeɖe nu me na dzinyelawo nyuie wose nusitae míewɔ nyametsotso ma ɖo gɔme o.”
Eyata, be ame tsitsi eve siwo le wo nɔewo ɖem nawɔ wofe srɔ̃ɖeɖea abe amesiame tɔ ene alo womawɔe nenema o la nye woa ŋutɔ fe nyametsotso. Ke hã, ne èle nyametsotsowo wɔm ku ɖe srɔ̃ɖeɖe ŋu la, gbɔ dzi ɖi, dzro nu me kple wò fometɔwo, eye ‘lé ŋku ɖe wò afɔɖeɖewo ŋu.’ Esia wɔwɔ ana be nàfo asa na aɖukli ɖuɖu emegbe.—Lododowo 14:15.—g05 11/22.
[Etenuŋɔŋlɔwo]
^ mm. 3 Míetrɔ ŋkɔ aɖewo.
^ mm. 7 Tadeagufe siawo sɔna nyuie ŋutɔ na Yehowa Ðasefowo fe srɔ̃ɖeɖe. Wɔna bliboa mexɔa ɣeyiɣi o, eye wodzrona Biblia gɔmeɖose siwo dzi wotua srɔ̃ɖeɖe si kpɔa dzidzedze ɖo la me. Eye womexɔa ga aɖeke ɖe Fiaɖufe Akpataa zazã ta o.
^ mm. 18 Ne èle nyatakaka geɖe dim tso nyati sia ŋu la, kpɔ Gbetakpɔxɔ fe tata siwo nye July 1, 2004, axa 30-1, kple November 1, 1989, axa 8-12 [Eŋlisigbe alo Fransegbe me tɔ, November 1, 1989, axa 18-22].
[Nɔnɔmetata si le axa 25]
Ne èle nyametsotsowo wɔm ku ɖe srɔ̃ɖeɖe ŋu la, dzro nu me kple wò fometɔwo


text:
5
Nuxɔxlɔ̃ kesinɔtɔ ŋutasẽlawo
1 Azɔ la, mi kesinɔtɔwo, miɖo to nyuie, mido ɣli, eye mifa avi le fukpekpe si gbɔna mia dzi va ge la ta. 2 Miafe kesinɔnuwo nyunyɔ, eye agbagblaʋui ɖu miafe avɔ nyuiwo keŋkeŋ. 3 Miafe sika kple klosalowo lé ɣebia, eye wofe ɣebialéle sia nye ɖaseɖiɖi si tsi tsitre ɖe mia ŋu hele miafe ŋutilã ɖum abe dzo ene. Mieha kesinɔnuwo dzra ɖo fũu le ŋkeke mamlɛawo me. 4 Mikpɔ ɖa, dɔwɔla siwo ŋlɔ miafe agblewo me, eye miegbe fexexe na wo la le avi fam ɖe mia ŋuti. Nenema ke, ame siwo xa nu na mi le agble me la fe ɣlidodo va ɖo to me na Yehowa, Dzifoʋakɔwo fe Afetɔ. 5 Mienɔ xexea me le agbeɖuɖu blibo me, eye mietsɔ mia ɖokuiwo de vivisese geɖe me. Mienyi mia ɖokuiwo heda ami le wuwuŋkeke la lalam. 6 Miebu fɔ amewo, eye miewu ame maɖifɔ siwo metsi tsitre ɖe mia ŋu o la.
Dzidodo le fukpekpe me
7 Eya ta nɔvinyewo, migbɔ dzi ɖi blewu va se ɖe Afetɔ la fe vava. Mienya ale si agbledela lalana na efe agblemenukuwo be woatse ku, eye wògbɔa dzi ɖi na adametsi kple kelemetsi. 8 Alea ke wòle be miawo hã miagbɔ dzi ɖi, eye mianɔ tsitre sesĩe elabena Afetɔ la fe vava ɖo vɔ. 9 Nɔviwo, migalĩ liʋĩliʋĩ le mia nɔewo ŋu o, ne menye nenema o la, woadrɔ̃ ʋɔnu mi. Ʋɔnudrɔ̃la la fe afɔ le ʋɔtru la nu.
10 Nɔviwo, mina nyagblɔɖila siwo gblɔ Mawu fe nya na amewo le Afetɔ la fe ŋkɔ me la nanye kpɔɖeŋu na mi le fukpekpewo me. 11 Abe ale si wòle nyanya me na mi ene la, míebua ame siwo do dzi le xaxawo me la be wonye yayramewo. Miese Hiob fe dzidodo le fukpekpe me fe nyawo, eye mienya ale si Afetɔ la wɔ nɛ le nuwuwu. Afetɔ la nye dɔmenyotɔ kple nublanuikpɔla gã aɖe. 12 Gawu la, nɔvinyewo, migata nu o, eɖanye anyigba alo dzifo alo nu bubu aɖe o. Miafe ɛ̃ nanye ɛ̃, eye miafe o nanye o; ne menye nenema o la, miadze na ʋɔnudɔdrɔ̃.
Xɔse fe gbedodoɖa
13 Mia dometɔ aɖe le fu kpema? Nedo gbe ɖa. Mia dometɔ aɖe le dzidzɔ kpɔma? Nedzi kafukafuhawo. 14 Ame aɖe le dɔ lém le mia domea? Neyɔ hanunɔlawo ne woado gbe ɖa ɖe eta, eye woasi ami nɛ le Afetɔ la fe ŋkɔ me. 15 Eye gbe si wodo ɖa le xɔse me la ana be amea fe lãme nasẽ, eye Afetɔ la afɔe ɖe tsitre. Ne ewɔ nu vɔ̃ hã la, woatsɔe akee. 16 Eya ta miʋu miafe nu vɔ̃wo me na mia nɔewo, eye miado gbe ɖa ɖe mia nɔewo ta be miafe lãme nasẽ. Ame dzɔdzɔe fe gbedodoɖa nu sẽna, eye wòwɔa dɔ.
17 Eliya nye amegbetɔ abe míawo ke ene. Edo gbe ɖa vevie be tsi megadza o, eye tsi medza ɖe anyigba dzi o fe etɔ̃ kple afã sɔŋ. 18 Emegbe la, egado gbe ɖa, dzifo nu ʋu, eye tsi dza, ale be anyigba gatse efe kutsetsewo.
19 Nɔvinye lɔlɔ̃awo, ne mia dometɔ aɖe tra tso nyatefe la gbɔ, eye ame aɖe kplɔe gbɔe la, 20 kakaɖedzi nenɔ mia si be ame sia ame si na nu vɔ̃ wɔla trɔ tso efe mɔ vɔ̃ dzi la aɖe vɔ̃wɔla la tso ku me, eye woatsɔ efe nu vɔ̃ gbogboawo akee.


text:
Ameka fe Ŋugbedodowo Dzie Nàte Ŋu Aka Ðo?
Ameka fe Ŋugbedodowo Dzie Nàte Ŋu Aka Ðo?
“EƑE ŋugbedodowo sẽ ŋu abe alesi eya ŋutɔ nɔ ene; gake efe nuwɔna mele ɖeke me o abe alesi eya ŋutɔ le fifia ene.”—King Henry the Eighth, si William Shakespeare ŋlɔ.
Ŋugbedodo sẽŋu si Shakespeare wɔnɛ nye esi Englandtɔwo fe papatenɔla Thomas Wolsey, amesi fo eɖokui ɖe dunyahehe me vevie le England le fe alafa 16 lia me do. Ame aɖewo agblɔ be Shakespeare fe nuɖɔɖɔa sɔ kple ŋugbedodo siwo yewo sena egbea fe akpa gãtɔ. Enuenu la wodoa ŋugbe gbogbo aɖewo na amewo gake wo dometɔ ʋɛ aɖewo ko dzie wowɔna ɖo. Eyata míate ŋu ase susu si ta wokea ɖi ŋugbedodo ɖesiaɖe gɔme na wo bɔbɔe.
Amebeble Bɔ
Le kpɔɖeŋu me, le aʋa vɔ̃ɖi si Balkantɔwo wɔ le fe 1990 me la, Dukɔ Ƒofuawo fe Dedienɔnɔ Ŋuti Ðaŋuɖoha ɖe gbefã Bosnia du Srebrenica be enye “dedienɔfe.” Dukɔ siwo le habɔbɔ ma me bu ŋugbedodo ma abe esi ŋu kakaɖedzi le ene. Moslemtɔ akpe geɖe siwo nye sitsofedila siwo nɔ Srebrenica susui alea. Gake mlɔeba la wova kpɔe be dedienɔnɔ fe ŋugbedodoa nye dzodzro. (Psalmo 146:3) Le July, 1995 me la ɖeko asrafo amedzidzelawo va nya Dukɔ Ƒofuawo fe asrafowo ɖa bɔbɔe hexɔ dua. Wobu mo na Moslemtɔ 6,000 kple edzivɔ, eye wowu Moslemetɔ siwo nye dumevi dzrowo 1,200 ya teti.
Ŋugbedodowo dzi mawɔmawɔ xɔ afe ɖe agbenɔnɔ fe akpa sia akpa me. Ame geɖewo sena le wo ɖokui me be woto “boblododo fe alakpa kple amefuflu nuwɔna gbogbo” siwo wofona ɖe yewo nu egbea dzi ba yewo. “Dunyahela akpe geɖewo fe ŋugbedodo dzi mawɔmawɔ” na dzi ɖe le wo fo. (The New Encyclopædia Britannica, Babla 15, axa 37) Subɔsubɔhakplɔla siwo dzi woka ɖo siwo do ŋugbe be yewoalé be na wofe alẽhawo la wɔa ŋukpenanu vloetɔ kekeake ɖe wo ŋu. Le agbalẽsɔsrɔ̃ kple atikewɔwɔ me nya—siwo wobuna dɔ siwo koŋ me woɖea nublanuikpɔkpɔ fiana amewo le—me gɔ̃ hã la, ame aɖewo wɔ nu tovo eye woba amesiwo le wofe dzikpɔkpɔ te alo wu wo gɔ̃ hã. Eyata mewɔ nuku o be Biblia la xlɔ̃ nu mí be míagaxɔ nya sia nya dzi se o!—Lododowo 14:15.
Ŋugbedodo Siwo Dzi Wowɔna Ðo
Ele eme baa be ame geɖewo wɔna ɖe wofe nyawo dzi, eye ɣeaɖewoɣi la wotsɔa wofe nu veviwo saa vɔ ɖe eta. (Psalmo 15:4) Wofe nyawo nye wofe atamkaka eye wowɔa edzi. Ame bubuwo hã dina vevie be yewoalé yewofe ŋugbedodowo me ɖe asi kple tameɖoɖo nyuitɔ kekeake. Wonɔa klalo be yewoawɔ ɖe yewofe ŋugbedodowo dzi gake ɖeko wògloa wo. Nuɖiɖeamewo ate ŋu agblẽ tameɖoɖo nyuitɔ kekeakewo gɔ̃ hã me.—Nyagblɔla 9:11.
Aleke kee wòɖale o, nyatefea enye be esesẽna ŋutɔ na ame geɖewo be woaxɔ amesiame fe ŋugbedodowo dzi ase. Eyata biabia fɔ ɖe te be: Ðe ŋugbedodo aɖewo li siwo dzi míate ŋu aka ɖoa? Ẽ. Míate ŋu aka ɖe ŋugbedodo siwo le Mawu fe Nya, Biblia me la dzi. Ðe manyo be nàdzro nya si nyati si kplɔe ɖo gblɔ ku ɖe nya sia ŋu me oa? Àva fo nya ta abe alesi ame miliɔn geɖe fo nya tae ene be woate ŋu aka ɖe Mawu fe ŋugbedodowo dzi nyatefe.
[Nɔnɔmetata si le axa 3]
AP Photo/Amel Emric


text:
Amesiwo Kpɔkpɔ Sesẽ la Gbɔ Ðoɖo
Fiaɖufe Gbefãɖelawo Ka Nya Ta
Amesiwo Kpɔkpɔ Sesẽ la Gbɔ Ðoɖo
YEHOWA ÐASEFOWO dzea agbagba be yewoatsɔ Fiaɖufegbedasia ayi na amesiame alesi yewoate ŋui. Ɣeaɖewoɣi la, ebia be woaku kutri hafi ate ŋu ake ɖe amesiwo fã hafi wonɔa afeme ŋu. (Marko 13:10) Subɔla mɔɖela vevi aɖe si le Anyiehe Amerika gblɔ efe nutefekpɔkpɔ si gbɔna le kuxi sia ŋu.
“Meva nya gbeɖeka be nutoa dzikpɔla gbɔna anyigbamama si wode asi na mía kple srɔ̃nye srã ge akpɔ. Esi wònye amesiwo fã hafi wonɔa afeme dometɔ ɖeka ta la, meŋlɔ agbalẽ ɖo ɖee hetsɔ Biblia-srɔ̃gbalẽ geɖe kpe ɖe eŋu, siwo dometɔ aɖewoe nye agbalẽ gbadza si nye Nukae Mawu Di tso Mía Si? kple agbalẽ siwo nye Alesi Amefomea Le Mawu Dimee kpakple Sidzedze si Kplɔa Ame Yia Agbe Mavɔ Me. Meɖe tameɖoɖo si le agbalẽawo dometɔ ɖesiaɖe ŋu me le nye lɛtaa me.
“Esi medi vevie be manya alesi wòxɔ agbalẽawoe ta la, mebia be mado go kplii. Kwasiɖa aɖewo megbe la, woɖe mɔ nam be mate ŋu ado go kplii azɔ, eye metsɔ video si nye Jehovah’s Witnesses—The Organization Behind the Name ɖe asi yi. Kpekpea xɔ gafofo eve sɔŋ. Le video la kpɔkpɔ kple nutodzikpɔla la vɔ megbe la, mebiae alesi wòsusu tso eŋuti. Eɖo ŋu be: ‘Habɔbɔ aɖeke mede mia tɔ nu le anyigba dzi o. Ame aɖe nekpɔ be ɖe makpɔ ame abe mia hawo ene siwo akpe ɖe ŋunye mawu nye dudɔwo nu!’ Emegbe ebia nenye be meɖi tsa de míafe habɔbɔa fe xexeame katã fe dɔwɔfegã kpɔ hã. Meɖo eŋu nɛ be togbɔ be enye nye taɖodzinu tso keke esi mexɔ fe 14 hã la, mɔnukpɔkpɔ mete ŋu su asinye be maɖi tsa yi míafe xexeame katã fe dɔwɔfegã si le Brooklyn, New York, kpɔ o. Taɖodzinu siwo gbɔ ɖoɖo sesẽ dometɔ ɖekae wònye. Ekpɔm dũ. Emegbe egblɔ be yedi be mɔnukpɔkpɔa nasu asinye. Ekpɔ míafe mɔɖenamegbalẽ gbɔ na mí eye wòtso yameʋutiket tsɔ ke mí!
“Fifia la, nutodzikpɔla la xɔa Gbetakpɔxɔ kple Nyɔ! magazinewo edziedzi. Míele mɔ kpɔm be madidi o míava dze Biblia-nusɔsrɔ̃ gɔme kplii.”


text:
Yohanes
fe agbalẽ gbãtɔ
1
Agbenya la
1 Nu si li tso xexea me fe gɔmedzedze ke, nu si ŋkɔ míese, eye míekpɔ. Nu si míekpɔ kɔtɛe kple míafe ŋkuwo, eye míawo ŋutɔ míeka asi eŋu la, eya fe nya míele gbefã ɖem na mi be eyae nye Agbenya la. 2 Agbe sia do, míekpɔe, míeɖia ɖase le eŋuti, eye míeɖea gbefã agbe mavɔ si le Fofoa gbɔ, eye wòdze na mí la na mi. 3 Míeɖea gbefã nu si míekpɔ kple nu si míese la na mi be miawo hã miado fome kpli mí, eye míafe fomedodo sia li kple Fofo la kple Via Yesu Kristo. 4 Míele esia ŋlɔm ɖo ɖe mi be miafe dzidzɔkpɔkpɔ nade blibo.
Mizɔ le kekeli la me
5 Azɔ la, esia nye gbedeasi si míese tso egbɔ, eye míele gbefã ɖemi na mi be, “Mawue nye kekeli, eye viviti aɖeke mele eme kura o.” 6 Ne míegblɔ be míebɔa ha kplii, gake míegale viviti me zɔm la, ekema míenye alakpatɔwo, eye míele nyatefe la dzi wɔm o. 7 Ke ne míezɔ le kekeli me abe ale si eya hã le kekeli me ene la, ekema míebɔ ha kple mia nɔewo, eye Yesu Kristo si nye Via fe ʋu aklɔ míafe nu vɔ̃ ɖe sia ɖe ɖa le mía ŋuti.
8 Ne míegblɔ be nu vɔ̃ mele mía ŋuti o la, ekema míele mía ɖokuiwo blem, eye nyatefea mele mía me o. 9 Gake ne míeʋu míafe nu vɔ̃wo me la, ekema Mawu si nye nutefewɔla kple dzɔdzɔetɔ la atsɔ míafe nu vɔ̃wo ake mí, eye wòaklɔ madzɔmadzɔnyenye katã ɖa le mía ŋuti. 10 Ne míele gbɔgblɔm kokoko be míewɔ nu vɔ̃ o la, ekema míedo eya amea alakpatɔe, eye efe nya mexɔ afe ɖe mía me o.


text: 32 Dukɔ la kpɔ be Mose mele gbɔgbɔm tso toa+ dzi o. Eya ta dukɔ la lɔ hoo va Aron gbɔ va gblɔ nɛ be: “Tso nàwɔ mawu na mí ne wòanɔ ŋgɔ na mí,+ elabena míenya nu si tututu dzɔ ɖe Mose sia si kplɔ mí tso Egipte-nyigba dzi la dzi o.”2 Ale Aron gblɔ na wo be: “Miɖe sikatogɛ+ siwo le mia srɔ̃wo, mia viŋutsuwo kple mia vinyɔnuwo fe towo, miatsɔ wo vɛ nam.”3 Eye ameawo katã ɖe sikatogɛ siwo le wofe towo, eye wotsɔ wo vɛ na Aron.4 Eye wòxɔ sika la le wo si, lóloe eye wòtsɔ pɛ wɔ dɔ le eŋu hetsɔe wɔ nyivii.*+ Eye wogblɔ be: “Oo Israel, esiae nye wò Mawu, si kplɔ wò tso Egipte-nyigba dzi.”+5 Esi Aron kpɔ esia la, eɖi vɔsamlekpui ɖe eŋgɔ. Eye Aron ɖe gbefã be: “Míaɖu azã na Yehowa etsɔ.”6 Eya ta esi ŋu ke la, wofɔ kaba, eye wosa numevɔwo kple ŋutifafavɔwo. Emegbe dukɔ la bɔbɔ nɔ anyi ɖu nu no nu. Eye wotso hedo dzidzɔ na wo ɖokuiwo.+7 Azɔ Yehowa gblɔ na Mose be: “Ði, nàyi, elabena wò dukɔ, si nèkplɔ tso Egipte-nyigba dzi la wɔ nu gbegblẽ.+8 Wotrɔ ɖa kaba tso mɔ si dzi mede se na wo be woazɔ la dzi.+ Wowɔ nyivi* na wo ɖokui, eye wole ta dem agu nɛ hele vɔ sam nɛ le gbɔgblɔm be, ‘Oo Israel, esiae nye wò Mawu, si kplɔ wò tso Egipte-nyigba dzi.’”9 Yehowa gagblɔ na Mose be: “Mekpɔ bena, dzimesesẽtɔwoe* dukɔ sia nye.+10 Eya ta na nye dɔmedzoe nabi ɖe wo ŋu, ne matsrɔ̃ wo katã, eye mawɔ wò nàzu dukɔ gã aɖe.”+11 Ke Mose ɖe kuku na Yehowa, efe Mawu+ la be: “Oo Yehowa, nu ka tae wò dɔmedzoe nabi ɖe wò dukɔ si nètsɔ ŋusẽ gã kple alɔ sesẽ kplɔ tso Egipte-nyigba dzi la ŋu?+12 Nu ka ŋuti Egiptetɔwo agblɔ be, ‘Tame vɔ̃e wòɖo, eya tae wòkplɔ wo dzoe, be yeawu wo le tonutowo me, eye yeatsrɔ̃ wo katã ɖa le anyigba la dzi’?+ Na wò dɔmedzoe nu nafa, eye nàɖe asi le vɔ̃ si nèɖo be yeahe va wò dukɔ dzi la ŋu.*13 Ðo ŋku wò subɔla Abraham, Isak kple Israel dzi, ame siwo nètsɔ ɖokuiwò ka atam na esi nègblɔ na wo be: ‘Mana miafe dzidzimeviwo nasɔ gbɔ abe dzifoɣletiviwo ene,+ eye matsɔ anyigba blibo sia si metia la ana miafe dzidzimeviwo wòazu wo tɔ tegbee.’”+14 Eye Yehowa ɖe asi le vɔ̃ si wòɖo be yeahe va yefe dukɔa dzi la ŋu.+15 Emegbe Mose ɖi tso to la dzi, eye Ðaseɖiɖikpe+ gbadzɛ eveawo le esi.+ Woŋlɔ nu ɖe kpe gbadzɛawo fe axa eveawo; ŋgɔ kple megbe siaa.16 Mawu ŋutɔe kpa kpe gbadzɛawo, eye Mawu ŋutɔe ɖe nuŋɔŋlɔawo ɖe kpeawo dzi.+17 Esi dukɔ la fe ɣli nɔ ɖiɖim Yosua se la, egblɔ na Mose be: “Aʋaɣli le ɖiɖim le asaɖa la me.”18 Gake Mose gblɔ nɛ be:“Menye aʋadziɖuɣlie le ɖiɖim o,Eye menye aʋasiɣli hãe o,Hadzidzi bubu aɖe sem mele.”19 Esi Mose gogo asaɖa la eye wòkpɔ nyivi+ la kple ale si wole ɣe ɖumee la, dzi kui vevie, eye wòtsɔ kpe gbadzɛ siwo le esi la xlã ɖe anyi wògbã ɖe to la te.+20 Azɔ etsɔ nyivi si wowɔ la de dzo me, emegbe etui memie;+ eye wòhlẽe ɖe tsia ŋgɔ, eye wòna Israel-viwo noe.+21 Eye Mose bia Aron be: “Nu kae dukɔ sia wɔ wò, be nèhe nu vɔ̃ gã sia va wo dzi?”22 Aron ɖo eŋu be: “Nye afetɔ, mègabi dzi o. Wò ŋutɔ ènya dukɔ la nyuie be vɔ̃wɔwɔ le dzi me na wo.+23 Ale wogblɔ nam be, ‘Wɔ mawu na mí, ne wòanɔ ŋgɔ na mí, elabena míenya nu si tututu dzɔ ɖe Mose sia si kplɔ mí tso Egipte-nyigba dzi la dzi o.’+24 Eya ta megblɔ na wo be, ‘Ame si si sika le la netsɔe nam.’ Ale metsɔe de dzo me, eye nyivi sia do tso eme.”25 Mose kpɔ be dukɔ la wɔ nu wògbɔ eme, elabena Aron ɖe mɔ na wo wowɔ nu wògbɔ eme, be wòazu ŋukpe na wo le wofe futɔwo ŋkume.26 Eye Mose va tɔ ɖe asaɖa la fe mɔnu gblɔ be: “Ame kae le Yehowa fe akpa dzi? Neva gbɔnye!”+ Eye Lewi viwo katã va fo fu ɖe eŋu.27 Eye wògblɔ na wo be: “Ale Yehowa Israel fe Mawu la gblɔe nye esi: ‘Mia dometɔ ɖe sia ɖe neta efe yi. Mitsa le asaɖa la me, miayi tso agbo nu yi agbo nu, eye mia dometɔ ɖe sia ɖe newu nɔvia, ehavi kple exɔlɔ̃.’”+28 Lewi viwo wɔ abe ale si Mose gblɔe ene, ale be ame siwo ade akpe etɔ̃ tsrɔ̃ le dukɔ la dome gbe ma gbe.29 Eye Mose gagblɔ be: “Mitsɔ mia ɖokuiwo na Yehowa egbea, elabena mia dometɔ ɖe sia ɖe tso ɖe eya ŋutɔ via kple nɔvia ŋu,+ eya ta ayra mi egbea.”+30 Le ŋufɔke la, Mose gblɔ na dukɔ la be: “Miewɔ nu vɔ̃ gã aɖe ŋutɔ; eya ta matrɔ ayi Yehowa gbɔ le to la dzi; ɖewohĩ mate ŋu alé avu ɖe miafe nu vɔ̃ la ta.”+31 Ale Mose trɔ yi Yehowa gbɔ gblɔ be: “Ao! Dukɔ sia wɔ nu vɔ̃ gã aɖe ŋutɔ! Wotsɔ sika wɔ mawu na wo ɖokui!+32 Ke azɔ meɖe kuku, ne èlɔ̃ la, tsɔ wofe nu vɔ̃ la ke;+ ne menye nenema o la, ekema tutu nye ŋkɔ ɖa le wò agbalẽ me.”+33 Ke Yehowa gblɔ na Mose be: “Ame si wɔ nu vɔ̃ ɖe ŋunye la, eya fe ŋkɔe matutu ɖa le nye agbalẽ me.34 Azɔ yi ɖakplɔ dukɔ la miayi afi si megblɔ na wò la. Kpɔ ɖa! Nye dɔla adze ŋgɔwò,+ eye ne ɣeyiɣi de be mabia akɔnta wo la, mahe to na wo ɖe wofe nu vɔ̃ la ta.”35 Eye Yehowa he fuwɔame va dukɔ la dzi, elabena wona Aron wɔ nyivi na wo.


text:
TA WUIENYILIA
Enɔ Nyaawo “Ŋu Bum Le Efe Dzi Me”
1, 2. Ƒo nu tso Maria fe mɔzɔzɔa ŋu, eye ɖe nu si tae mɔzɔzɔa asesẽ nɛ la me.
MARIA si fo fu le la gadzɔ eɖokui vie le agbatsɔlãa dzi. Gafofo geɖewoe nye ema wòle tedzi sia dzi. Yosef nɔ zɔzɔm le eŋgɔ ɖɔɖɔɖɔ, woɖo ta Betlexem si gbɔ didi ŋutɔ. Maria gase vi si le efe dɔ me la fe ʋaʋã ake.
2 Ɣleti geɖewoe nye ema fu le Maria fo, elabena Biblia gblɔ tso eŋu be ‘fu tsi ɖe efo.’ (Luka 2:5) Esi atsu kple asi sia nɔ agblewo ŋu tom nɔ yiyim la, ɖewohĩ awɔ nuku na agbledela siwo nɔ wofe agblewo ŋlɔm alo nɔ nu fãm la be woakpɔ nyɔnu si le nɔnɔme sia me wòanɔ mɔ zɔm. Nu kae na Maria dze mɔ tso Nazaret ɖo ta tefe didi ma?
3. Dɔ kae wode Maria si, eye nu kae míasrɔ̃ tso eŋu?
3 Nya bliboa dze egɔme ɣleti aɖewo do ŋgɔ esime Yuda ɖetugbui sia xɔ dɔdeasi aɖe si le etɔxɛ le amegbetɔwo fe ŋutinya me. Wogblɔ nɛ be ele vi aɖe si ava zu Mesia, Mawu fe Vi la, dzi ge! (Luka 1:35) Esi efe vidziɣi nɔ ɖoɖom la, eva hiã be wòazɔ mɔ sia. Le mɔzɔzɔ sia me la, Maria do go nɔnɔme sesẽ aɖewo siwo do efe xɔse kpɔ. Na míakpɔ nu si kpe ɖe eŋu wòyi edzi sẽ ŋu le xɔse me la ɖa.
Mɔzɔzɔ Yi Betlexem
4, 5. (a) Nu ka tae Yosef kple Maria ɖo ta Betlexem? (b) Nyagblɔɖi kae va eme le Kaisaro fe sededea ta?
4 Menye Yosef kple Maria koe nɔ mɔa zɔm ɣemaɣi o. Ðeko Kaisaro Augusto de se be woaŋlɔ anyigbadzinɔlawo fe ŋkɔwoe nye ema, eye ehiã be amewo nazɔ mɔ ayi wo de aɖaŋlɔ wofe ŋkɔwo. Nu kae Yosef wɔ? Nuŋlɔɖia gblɔ be: “Yosef hã dzo le Galilea, tso du si nye Nazaret me yi Yudea, le David fe du, si woyɔna be Betlexem me, le esi wònye David fe afe kple fomea me tɔ ta.”—Luka 2:1-4.
5 Menye nudogoɖenunue wònye be Kaisaro de sea le ɣeyiɣi ma me o. Wogblɔ le nyagblɔɖi aɖe si woŋlɔ ɖi fe alafa adree nye ema la me be Betlexem ye woadzi Mesia la le. Ɣemaɣi la, du aɖe nɔ anyi si woyɔna be Betlexem, si didi tso Nazaret gbɔ kilometa 11 ko. Gake wogblɔ le nyagblɔɖia me kã be “Betlexem Efrata” ye woadzi Mesia la le. (Xlẽ Mixa 5:1.) Hafi mɔzɔla siwo tso Nazaret la nayi kɔfedu sue ma me la, ele be woazɔ todzimɔ si didi abe kilometa 130 ene eye woato Samaria. Betlexem ma ye wòle be Yosef nayi, elabena afi mae nye Fia David tɔgbuiwo de, eye fome ma mee Yosef kple efe ŋugbetɔa siaa tso.
6, 7. (a) Nu ka tae mɔzɔzɔ ayi Betlexem manɔ bɔbɔe na Maria o? (b) Esi Maria zu Yosef srɔ̃ ta la, aleke esia kpɔ ŋusẽ ɖe nyametsotso siwo Maria wɔna dzi? (Kpɔ etenuŋɔŋlɔa hã.)
6 Ðe Maria alɔ̃ ayi kple Yosef be woate ŋu awɔ sedede sia dzia? Ne míebu eŋu kpɔ la, míakpɔe be mɔa zɔzɔ asesẽ nɛ ŋutɔ. Kele fe gɔmedzedzee, eya ta keletsi tea ŋu nyɔna le esi dzomeŋɔlia yina enu wu ge ta. Gakpe ɖe eŋu la, Betlexem nɔ tonuto aɖe si kɔ wu meta 760 la me. Eye kɔkɔfe ma gbegbee wòle be woalia le ŋkeke geɖe fe mɔzɔzɔ teɖeɖiameŋu ma fe nuwuwu. Ðewohĩ mɔzɔzɔa axɔ ŋkeke geɖe wu ale si wònɔna, le esi Maria fe nɔnɔmea abia be sẽe kple sẽe ko wòaɖi ɖe eme vie ta. Fifia si ɖetugbui sia fe vidziɣi ɖo la, anya dzroe vevie be yeate ɖe afe ŋu, afi si efe fometɔwo kple xɔlɔ̃wo anɔ klalo be yewoana kpekpeɖeŋui le ne fua te eɖuɖu la hafi. Ðikeke mele eme o be, ehiã be dzi nanɔ efo hafi wòalɔ̃ azɔ mɔ ma.
7 Togbɔ be enɔ alea hã la, Luka ŋlɔ bena, Yosef yi “be woaŋlɔ woa kple Maria” ŋkɔ. Eŋlɔ hã be wotsɔ Maria “[na Yosef] wòɖe, abe ale si wodo efe ŋugbe nɛ ene.” (Luka 2:4, 5) Esi Maria zu Yosef srɔ̃ ta la, esia kpɔ ŋusẽ gã aɖe ɖe nyametsotso siwo Maria wɔna tso ɣemaɣi la dzi. Ebɔbɔ eɖokui ɖe srɔ̃a fe tanyenye te, eya ta ewɔ nu wòwɔ ɖeka kple ɖofe si Mawu nae abe efe kpeɖeŋutɔ ene hede Yosef fe nyametsotsowo dzi. * Eya ta toɖoɖoe na be wòte ŋu wɔ nutefe le xɔse fe dodokpɔ ma me.
8. (a) Anye susu bubu kawo hã tae Maria lɔ̃ kplɔ Yosef ɖo yi Betlexem? (b) Mɔ ka nue Maria fe kpɔɖeŋua dea dzi fo na nutefewɔlawo le?
8 Nu bubu ka hãe anya ʋã Maria wòɖo to? Ðe wònya nu tso nyagblɔɖi si gblɔ be Betlexem ye woadzi Mesia le la ŋua? Biblia megblɔe o. Ate ŋu anye be enya nu tso nyagblɔɖi sia ŋu, elabena edze fãa be subɔsubɔhakplɔlawo dometɔ geɖe kple dukɔ hahoo la gɔ̃ hã nya nu tso eŋu. (Mat. 2:1-7; Yoh. 7:40-42) Menye ame si menya Ŋɔŋlɔawo o ye Maria nye kura o. (Luka 1:46-55) Eɖanye toɖoɖo srɔ̃a tae Maria tiae be yeazɔ mɔa, dziɖuɖua fe sedede dzi wɔwɔ, Yehowa fe nyagblɔɖia me vava, alo susu vovovowo tae o, eɖo kpɔɖeŋu nyui aɖe ɖi. Yehowa kpɔa ŋudzedze ɖe ŋutsu kple nyɔnu siwo nye ɖokuibɔbɔlawo kple toɖolawo la ŋu ŋutɔ. Le míafe ɣeyiɣi sia si me wòdzena zi geɖe abe amewo megadea asixɔxɔ aɖeke ɖokuibɔbɔ ŋu o ene me la, kpɔɖeŋu si Maria ɖo ɖi la dea dzi fo na nutefewɔlawo le afi sia afi be woanye ɖokuibɔbɔlawo.
Kristo La Dzidzi
9, 10. (a) Nu ka ŋue Maria kple Yosef anya nɔ ŋugble dem le esime wonɔ tetem ɖe Betlexem ŋu? (b) Afi kae Yosef kple Maria dze, eye nu ka tae?
9 Maria anya gbɔ fũu esi wòkpɔ Betlexem dua le adzɔge ɖaa. Esime Maria kple Yosef nɔ togbɛawo liam henɔ amiti siwo fe tsetsewo nye mamlɛtɔ siwo woxana le fea me ŋu tom la, woanya nɔ ŋugble dem tso kɔfe sue sia fe ŋutinya ŋu. Kɔfea nɔ sue ale gbegbe be womebunɛ ɖe Yuda duwo dome o, abe ale si ko nyagblɔɖila Mixa gblɔe ene. Ke hã kɔfe sia mee wodzi Boas kple Naomi le, eye afi sia kee wova dzi David hã le emegbe; nu siawo katã dzɔ fe akpe ɖeka kple edzivɔ do ŋgɔ.
10 Maria kple Yosef kpɔe be amewo sɔ gbɔ le kɔfea me kpaŋkpaŋ. Ame bubuwo va do ŋgɔ na wo hena ŋkɔŋɔŋlɔa, eye esia wɔe be womekpɔ dzefe o. * Naneke meli woawɔ tsɔ wu be woayi aɖatsi lãkpɔ me zã ma me o. Míate ŋu akpɔ ale si Yosef tsi dzi esime wòkpɔ srɔ̃a wòle veve helĩhelĩ si mese kpɔ o la sem, si gava do gã ɖe edzi, la le susu me. Tefe sia boŋ ye fu va te eɖuɖu le.
11. (a) Nu ka tae nyɔnu ɖe sia ɖe ate ŋu ase nu si me Maria to la gɔme? (b) Go kawo mee Yesu nye “ŋgɔgbevi” le?
11 Nyɔnu ɖe sia ɖe ate ŋu ase nu si gbegbe me Maria to la gɔme. Ƒe 4,000 do ŋgɔ na ɣemaɣi la, Yehowa gblɔe ɖi be nyɔnu ɖe sia ɖe alé ku hafi adzi vi le nu vɔ̃ si fe dome wonyi ta. (1 Mose 3:16) Kpeɖodzi aɖeke meli be Maria meto fukpekpe sia me o. Luka fe nuŋlɔɖia mefo nu tso ale si vidzidzia nɔ na Maria ŋu tsitotsito o, ɖeko wògblɔ kpuie ko be: “[Edzi] ŋutsuvi, si nye efe ŋgɔgbevi.” (Luka 2:7) Ɛ̃, Maria dzi efe “ŋgɔgbevi” la, si nye via geɖeawo, siwo ade ame adre ya teti la, fe ŋgɔgbea. (Marko 6:3) Gake vi sia ato vovo tso nɔviawo gbɔ. Menye Maria fe ŋgɔgbevi koe wònye o, ke enye Yehowa ŋutɔ fe “nuwɔwɔwo katã fe ŋgɔgbevi” heganye Mawu fe Tenuvi hã!—Kol. 1:15.
12. Afi kae Maria tsɔ ɖevi la mlɔ, eye aleke Yesu dzidzi fe ŋutinyaa to vovo na edzidzi ŋuti fefewo, nutatawo kple wɔwɔfia siwo amewo wɔna egbea?
12 Azɔ la, nuŋlɔɖia gblɔ nya ɖedzesi sia kpee be: “[Exatsa] avɔ ɖe eŋu, eye wòtsɔe mlɔ lãnuɖunu me.” (Luka 2:7) Wowɔa Yesu dzidzi ŋuti fefewo, nutatawo kple wɔwɔfia siwo ŋu woɖea ami ɖo la le xexea me godoo. Gake de dzesi ale si nuawo dzɔ ŋutɔŋutɔe. Lãnuɖunu nye agba alo nugo si me lãwo ɖua nu le. Ðo ŋku edzi be fomea va tsi lãkpɔ me. Lãkpɔ nye tefe si wonya ɣemaɣi kple egbea siaa be ya nyui si woagbɔ kple dzadzɛnyenye menɔna tututu o. Le nyatefe me la, dzila kawoe atiae be yewoadzi yewo vi ɖe tefe sia tɔgbi nenye be woate ŋu akpɔ tefe bubu aɖe hafi? Dzila akpa gãtɔ dia nyui na wo viwo. Aleke gbegbe Maria kple Yosef adi be yewoawɔ nu nyuitɔ kekeake na Mawu fe Vi lae nye esi!
13. (a) Mɔ ka nue Maria kple Yosef wɔ wofe ŋutete katã le nɔnɔme madeamedzi si me wonɔ la me? (b) Aleke dzila nyanuwo ate ŋu atsɔ nu siwo le vevie wu aɖo nɔfe gbãtɔ abe ale si Yosef kple Maria wɔe ene?
13 Ke hã nɔnɔme madeamedzi si me wokpɔ wo ɖokuiwo le la meɖe dzi le wo fo o, ke boŋ wowɔ nu sia nu si woate ŋui le wofe ŋutete nu. Le kpɔɖeŋu me, de dzesii be Maria ŋutɔe kpɔ vidzĩa gbɔ, xatsa avɔ ɖe eŋu, tsɔe mlɔ lãnuɖunua me dzaa be wòadɔ alɔ̃ hekpɔ egbɔ be vuvɔ nagawɔe o eye wòanɔ dedie. Maria mena be dzimaɖitsitsi ɖe nɔnɔme si me wòkpɔ eɖokui le ŋu na wòdo kpo nu sia nu si wòate ŋu awɔ atsɔ alé be na ɖevia la wɔwɔ o. Woa kple Yosef siaa nyae hã be nu vevitɔ kekeake si yewoate ŋu awɔ na ɖevi siae nye be yewoafia nui be wòalɔ̃ Yehowa. (Xlẽ 5 Mose 6:6-8.) Egbea, dzila nyanuwo tsɔa nu mawo ke ɖoa nɔfe gbãtɔ le wo viwo hehe me, le xexe mavɔ̃mawu sia me.
Alẽkplɔlawo De Dzi Ƒo Na Maria Kple Yosef
14, 15. (a) Nu ka tae alẽkplɔlawo di vevie be yewoakpɔ ɖevi la? (b) Esi alẽkplɔlawo va kpɔ Yesu le lãkpɔa me vɔ la, nu kae wowɔ?
14 Le zã fe ɖoɖoezizi ma me la, kasia alẽkplɔlawo va do ɖe lãkpɔa me bibibi. Wodi vevie be yewoakpɔ fomea, vevietɔ ɖevi la. Dzi nɔ ŋutsu siawo dzɔm ale gbegbe, eye wofe mo katã yɔ fũu kple dzidzɔ. Woɖe abla tso keke togbɛawo dzi ke, afi si wonɔ wofe lãhawo ŋu dzɔm le. * Wogblɔ nu wɔnuku si tefe wokpɔ etefe medidi kura o la na dzila siawo siwo fe mo wɔ yaa la. Esime wonɔ wofe alẽhawo ŋu dzɔm le toawo dzi le zã ma me la, mawudɔla aɖe ɖe eɖokui fia wo le vo me. Yehowa fe ŋutikɔkɔe klẽ fo xlã wo godoo, eye mawudɔlaa gblɔ na wo be, ɖeko wodzi Kristo, alo Mesia la, le Betlexem teti koe nye ema. Egblɔ na wo be woakpɔe be wotsɔ vidzĩ la mlɔ lãnuɖunu me, eye woxatsa avɔ ɖe eŋu. Emegbe nane si gawɔ nuku wu la dzɔ; wokpɔ mawudɔla gbogbo aɖewo wonɔ Mawu kafum!—Luka 2:8-14.
15 Mewɔ nuku be ame tsɛ siawo ɖe abla yi Betlexem dua me o! Dzi anya dzɔ wo godoo esi wokpɔ vidzĩa wònɔ anyimlɔfe abe ale si tututu mawudɔlaa gblɔe na wo ene. Womemia nu ɖe nya nyui sia dzi o. ‘Woka nya siwo wogblɔ na wo la ta na amewo. Eye ame siwo katã se nya siwo alẽkplɔlawo gblɔ na wo la fe mo wɔ yaa.’ (Luka 2:17, 18) Edze fãa be subɔsubɔhakplɔla siwo nɔ anyi ɣemaɣi la mebua alẽkplɔlawo ɖe naneke me o. Gake eme kɔ fãa be Yehowa de asixɔxɔ ŋutsu ɖokuibɔbɔla kple nutefewɔla siawo ŋu. Ke dɔ kae wofe vavaa wɔ ɖe Maria dzi?
Eme kɔ fãa be Yehowa de asixɔxɔ alẽkplɔla ɖokuibɔbɔla kple nutefewɔla mawo ŋu
16. Aleke Maria ɖee fia be yedea ŋugble le nu ŋu nyuie, eye nu ka koŋue na efe xɔse li ke?
16 Togbɔ be kuléle kple vidzidzia ate ɖeɖi Maria ŋu godoo hã la, elé to ɖe nya sia nya ŋu nyuie. Eye wògawɔ nu si yi ŋgɔ wu ema: “Maria de asi nya siawo katã dzadzraɖo me, henɔ wo ŋu bum le efe dzi me.” (Luka 2:19) Vavãe, ɖetugbui sia dea ŋugble le nu ŋu vevie. Enyae be mawudɔlaa fe gbedeasi sia le vevie. Efe Mawu, Yehowa, di be wòanya ame si tututu via nye eye wòade asixɔxɔ eŋu. Eya ta menye ɖeko wònɔ to ɖom ko o, ke edzra nyaawo ɖo ɖe efe dzi me hã be yeate ŋu anɔ ŋugble dem le wo ŋu edziedzi le ɣleti kple fe siwo le ŋgɔ gbɔna me. Esiae nye nu vevi aɖe si kpe ɖe Maria ŋu wòtu xɔse si wòɖe fia le efe agbenɔɣi katã la ɖo.—Xlẽ Hebritɔwo 11:1.
17. Aleke míate ŋu asrɔ̃ Maria fe kpɔɖeŋu le gbɔgbɔmenyawo ŋu bubu gome?
17 Wò hã àsrɔ̃ Maria fe kpɔɖeŋua? Yehowa na woŋlɔ nyatefenya vevi gbogbo aɖewo ɖe efe Nya la me. Ke hã ne míelé to ɖe nyatefenya vevi mawo ŋu ko hafi woaɖe vi na mí. Míewɔa esia ne míexlẽa Biblia gbe sia gbe, menye abe agbalẽ dzro aɖe ko ene o, ke boŋ abe Mawu fe Nya si tso gbɔgbɔ me ene. (2 Tim. 3:16) Eye abe Maria ene la, ehiã be míadzra Mawu fe nyawo ɖo ɖe míafe dzi me ahanɔ wo ŋu bum. Ne míedea ŋugble le nu siwo míexlẽna le Biblia me ŋu eye míebua mɔ siwo nu míate ŋu awɔ Yehowa fe aɖaŋuɖoɖowo dzi le geɖe wu ŋu la, míado ŋusẽ míafe xɔse ale be wòatsi ɖe edzi.
Nya Bubu Siwo Wòdzra Ðo Ðe Efe Dzi Me
18. (a) Aleke Maria kple Yosef wɔ ɖe Mose fe Sea dzi esime Yesu nye vidzĩ? (b) Nu kae nu siwo Yosef kple Maria tsɔ sa vɔ le gbedoxɔa me la ɖe fia le wofe ganyawo ŋu?
18 Esi vidzĩa xɔ ŋkeke enyi la, Maria kple Yosef na wotso aʋa nɛ, abe ale si Mose fe Sea bia ene, eye wotsɔ ŋkɔ nɛ be Yesu, abe ale si mawudɔlaa gblɔe na wo ene. (Luka 1:31) Emegbe esi ɖevia xɔ ŋkeke 40 la, wokɔe tso Betlexem yi gbedoxɔa me le Yerusalem, si gbɔ didi kilometa ʋɛ aɖewo tso afi ma. Woyi ɖana ŋutikɔkɔ fe vɔsanu la abe ale si Sea ɖe mɔ ɖe eŋu na fome dahewo ene be woatsɔ akpakpa (feflelu) eve alo ahɔnɛ eve asa vɔe. Nenye be ekpe ŋu na wo be yewomete ŋu na alẽ kple akpakpa si dzila bubuwo ate ŋu ana o hã la, womena esia ɖe fu na wo o. Azɔ hã, wofe afi ma yiyi de dzi fo na wo geɖe ŋutɔ.—Luka 2:21-24.
19. (a) Nya bubu kawoe Simeon gblɔ na Maria siwo wògadzra ɖo ɖe efe dzi me? (b) Aleke Hana wɔ nui esi wòkpɔ Yesu?
19 Simeon, si nye ŋutsu tsitsi aɖe la te ɖe wo ŋu, eye wògblɔ nya bubu siwo Maria gadzra ɖo ɖe efe dzi me. Wodo ŋugbe na ŋutsu sia be akpɔ Mesia la hafi aku, eye Yehowa fe gbɔgbɔ kɔkɔea ɖee fiae be Yesu, vidzĩ lae nye Xɔla la. Azɔ hã, Simeon na Maria nya vevesese si me wòahiã be wòado dzi ato gbe ɖeka. Egblɔ nɛ be ase le eɖokui me abe ɖe wofo yi legbee aɖe ɖee ene. (Luka 2:25-35) Nya mawo siwo ate ŋu adzi ŋɔ na Maria gɔ̃ hã la kpe ɖe eŋu wòdo dzi esime ɣeyiɣi sesẽ ma va le fe blaetɔ̃ aɖewo megbe. Le Simeon megbe la, nyɔnu nyagblɔɖila aɖe si ŋkɔe nye Hana kpɔ Yesu vidzĩ la, eye wòte nufofo tso eŋu na ame siwo katã nɔ Yerusalem fe ɖeɖe lalam vevie la.—Xlẽ Luka 2:36-38.
20. Nu kae ɖee fia be nyametsotso nyui ye wònye Yesu dzilawo wɔ be wokɔe yi gbedoxɔa me le Yerusalem?
20 Nyametsotso nyui ka gbegbee nye esi Yosef kple Maria wɔ be wokɔ vidzĩ la va Yehowa fe gbedoxɔ me le Yerusalem! Afɔ sia si woɖe la nye ale si wo via ava nɔ Yehowa fe gbedoxɔa me yim nutefewɔwɔtɔe le efe anyigbadzinɔɣi katã la fe gɔmedzedze. Esime wonɔ afi ma la, wowɔ nu sia nu si woate ŋui le Mawu fe nudidiwo gbɔ ɖoɖo me, eye woxɔ mɔfiamewo hese dzidefonyawo hã. Kakaɖedzitɔe la, hafi Maria nadzo le gbedoxɔa me gbe ma gbe la, efe xɔse gasẽ ɖe edzi, eye nyatefenya vevi siwo ŋu wòate ŋu ade ŋugble le ahagblɔ na ame bubuwo la yɔ efe dzi me fũu.
21. Nu kae míate ŋu awɔ be míafe xɔse nanɔ sesẽm ɖe edzi abe Maria tɔ ene?
21 Edoa dzidzɔ na mí ŋutɔ be dzila siwo li egbea dzea kpɔɖeŋu ma yome. Le Yehowa Ðasefowo dome la, dzilawo kplɔa wo viwo yia Kristotɔwo fe kpekpewo nutefewɔwɔtɔe. Dzila mawo wɔa wo tɔ si nua le wofe ŋutete nu eye wogblɔa dzidefonyawo na wo nɔvi haxɔsetɔwo. Azɔ hã, ŋusẽ ɖoa wo ŋu, dzi dzɔa wo geɖe wu, eye nya nyui geɖe siwo woate ŋu agblɔ na ame bubuwo la yɔa wofe dzi me hafi wodzona. Dzidzɔ ka gbegbee nye esi wònyena ne míefo fu kpli wo! Zi ale si míele esia wɔm la, míakpɔe be míafe xɔse anɔ sesẽm ɖe edzi, abe ale si wònɔ le Maria gome ene.
^ mm. 7 De dzesi vovototo si le nuŋlɔɖi sia kple esi ku ɖe mɔ si Maria zɔ va yi ŋu la dome. Wogblɔ be “Maria tso” eye ‘wòyi’ Elisabet gbɔ. (Luka 1:39) Ɣemaɣi la, esi Maria nye Yosef fe ŋugbetɔ eye meɖee haɖe o ta la, ɖewohĩ mebia mɔ le egbɔ hafi zɔ mɔ ma o. Esi woɖe wo nɔewo vɔ la, nuŋlɔɖia ɖee fia be Yosef ye wɔ ɖoɖo ɖe wofe mɔzɔzɔa ŋu, ke menye Maria ye o.
^ mm. 10 Ɣemaɣi la, woɖea xɔ ɖeka aɖe ɖi le duawo me be wòanye dzefe na mɔzɔlawo kple asitsala mɔzɔlawo.
^ mm. 14 Alẽkplɔlawo fe gbea dzi nɔnɔ le gafofo ma me ɖo kpe Biblia fe akɔntabubuwo dzi be: Womedzi Kristo la le December, si nye ɣleti si me alẽwo nɔa kpo me le afi si tsɔ afe gbɔ, la me o, ke boŋ October fe gɔmedzedze lɔfoe wodzii.


text:
Ahamuame Mazamazã Nyuie Ele Nu Gblẽm Le Hadome Ŋutɔ
Ahamuame Mazamazã Nyuie Ele Nu Gblẽm Le Hadome Ŋutɔ
NU EVEE le ahamuamewo nono ŋu: ɖeka nye dzidzɔnya gake evelia ya nye nublanuinya. Biblia gblɔ be ahamuame nono ɖe ŋku ŋu ate ŋu ana ame nakpɔ dzidzɔ. (Psalmo 104:15) Ke hã, Biblia gaxlɔ̃ nu be emazamazã nyuie ate ŋu agblẽ nu le ame ŋu, alo awu ame kura gɔ̃ hã, abe da vɔ̃ɖi fe ame ɖuɖu ene. (Lododowo 23:31, 32) Na míalé ŋku ɖe nusi gbegbe ahamuame mazamazã nyuie gblẽna ŋu kpɔ.
Nyadzɔdzɔgbalẽ si nye Le Monde gblɔ be: “Ʋukula ahanomunɔ aɖe zɔ vidada si xɔ fe 25 kple viaŋutsu fe-eve-vi dzi Memleɖagbe. . . . Ðetugbuia ku le Kwasiɖagbe, eye ɣleti ade fe fu nɔ efo. Viaŋutsua, si hã xɔ abi ɖe ta vevie la, mele nyuife o.” Nublanuitɔea, nya sia tɔgbe dzɔna edziedzi. Ðewohĩ wò ŋutɔ ènya ame aɖe si dze afɔku le eya ŋutɔ alo ame bubu aɖe fe ahamumu ta. Ame akpe geɖewoe kuna fe sia fe alo xɔa abi le afɔku siwo ahanono hena vɛ ta.
Amesiwo Kuna
Amesiwo kuna le xexeame le ahamuame mazamazã nyuie ta la mele xexlẽ me o. Le kansa kple dzidɔ megbe la, ahamumue nye nu etɔ̃lia si koŋ ta amewo kuna ɖo le France, eye ame 50,000 kloe ye wòwuna. Nyatakaka aɖe si Franseawo fe Lãmesẽ Dɔwɔfea na la gblɔ be esia “sɔ kple ame alafa geɖe siwo aku kwasiɖa sia kwasiɖa le yameʋu gã eve alo etɔ̃ fe gege ta.”
Sɔhɛwo koŋ domee ahamuame kpɔa ame wuna le wu. Xexeame fe Lãmesẽ Habɔbɔ fe nyatakaka aɖe si wota le fe 2001 me gblɔ be ahamuame koŋ ye wua Europa ŋutsu siwo xɔ tso fe 15 vaseɖe 29. Wogblɔe ɖi be etefe madidi o le Ɣedzefe Europa dukɔ aɖewo me la, ahamuame mazamazã nyuie awu sɔhɛ 1 le 3 ɖesiaɖe dome le tefe mawo.
Ŋutasesẽ Kple Amewo Gbɔ Dɔdɔ Sesẽe
Ahamuame nana wowɔa ŋutasẽnuwo. Ahanono ate ŋu ana ame magabu tame alo awɔ nu le hadome nyuie o, eye ate ŋu ana ame nabu susu vɔ̃ ɖe ame bubuwo ŋu, si ate ŋu ana wòawɔ nu ɖe wo ŋu ŋutasesẽtɔe.
Ŋutasesẽ le afeme kple amewo gbɔ dɔdɔ sesẽe fe akpa gã aɖe tsoa ahamuame gbɔ. Numekuku aɖe si Franseawo wɔ le gamenɔlawo ŋu la na wosusui be ne woma amesiwo gbɔ wodɔ sesẽe alo esiwo wotsɔ gbɔdɔdɔ ɖe fu na la ɖe akpa etɔ̃ la, ahamuamee na wowɔ nu mawo ɖe akpa eve ŋu. Magazine si nye Polityka de dzesii be numekukuwo ɖee fia be le Poland (Pologne) la, nyɔnu siwo srɔ̃wo nye ahanomunɔwo dometɔ 75 le alafa me nye esiwo ŋu wosẽa ŋuta lena. Numekula aɖe bu akɔnta be “ahamuame zazã wɔe be amewuwu dzi ɖe edzi zi eve le ɖeviwo kple tsitsiwo siaa gome, eye be afɔku li [kura gɔ̃ hã] be ahanolawo ate ŋu awu amesiwo menoa aha o, siwo woa kpli wo le afeme la bɔbɔe.”—Amerika Atikewɔlawo fe Habɔbɔ fe Aɖaŋuɖotakpekpe si Kpɔa Dzɔdzɔmeŋutinunya fe Nyawo Gbɔ.
Nusi Wògblẽna le Hadome
Ne wobu ga si wogblẽna ɖe lãmesẽnyawo kple nugblẽfewo xexe ŋu, kpakple dɔwɔwɔ si dzi ɖena kpɔtɔna le afɔku, dɔléle, alo ku kpata ta la, ewɔa nuku na ame. Wogblɔ be ahamuame mazamazã nyuie gblẽa ga dɔlar miliɔn 1,000 ya teti na Ireland dukɔa me tɔ miliɔn eneawo fe sia fe. Nyadzɔdzɔgbalẽ si nye The Irish Times yɔ nyatakakatsofe aɖe fe nyawo gblɔ be ga ma sɔ kple “esi woazã atsɔ atu kɔdzi kple bɔlfofe ɖeka, eye woagafle yameʋu ɖeka na Dudɔnunɔla ɖesiaɖe fe sia fe.” Le fe 1998 me la, nyadzɔdzɔgbalẽ si nye Mainichi Daily News ka nya ta be ga si ahatsunono gblẽna le Japan la “sɔ gbɔ wu yɛn miliɔn tefe miliɔn 6 [United States dɔlar miliɔn 55,000] fe sia fe.” Nyatakaka aɖe si wona United States Dukɔa fe Sewɔtakpekpea gblɔ be: “Le fe 1998 ɖeɖe me la, ga si ahamuame mazamazã nyuie gblẽ na dukɔa nɔ dɔlar miliɔn 184,600, alo ne woamae ɖe ŋutsu, nyɔnu, kple ɖevi ɖesiaɖe si le Amerika nu la, ele dɔlar 638 na ame ɖeka.” Èbu vevesese si hã ahamumu ahe va fome siwo gbã alo esiwo dzi ku dzɔ ɖo la dzi, kpakple alesi wòahe agbalẽsrɔ̃nyawo kple dɔwɔɖui ɖe megbe hã ŋua?
Mesesẽ be ame nakpɔ nusi gblẽm ahamuame mazamazã nyuie le le hadome kura o. Ðe alesi nènoa ahae dea wò ŋutɔ alo ame bubuwo fe lãmesẽ afɔku mea? Míadzro biabia sia me le nyati si kplɔ esia ɖo me.—g05 10/8.


text:
Afɔku Aɖe Si Keke Ta Ŋutɔ
Afɔku Aɖe Si Keke Ta Ŋutɔ
Ɣleti adee Erik * xɔ. Gake efe kpekpeme kple kɔkɔme le ko abe ɣleti ɖeka alo eve vi ene. Togbɔ be efe kpekpeme dzi ɖe kpɔtɔ ŋutɔ hã la, efe fodo dzi ɖe enu eye efe afɔwo kple mo te. Efu tititi, efe ɖa kli hebiã ɖe ta nɛ, eye abi kakɛwo le ŋuti nɛ. Edze abe mevona le eɖokui me kura o ene. Ne ɖɔkta le ŋku lém ɖe Erik fe ŋkuviwo ŋu la, ele nɛ be wòaɖɔ ŋu ɖo elabena efe ŋku dzi kawo ate ŋu alã bɔbɔe. Nu anya gblẽ le Erik fe susu fe dɔwɔna hã ŋu. Nukutɔe la, menye ɖevi sia ɖeɖekoe le nenema o.
“EKPE ɖe nusiwo wua ɖevi akpa gãtɔ le xexeame godoo ŋu—eye wòfo dɔxɔleameŋuwo katã ta tso esime Ku Yibɔ (Black Death), si nye dɔvɔ̃ aɖe do vɔ megbe. Ke hã menye dɔxɔleameŋue wònye o. Efe nugblẽfe keke ta lɔ ame miliɔn nane siwo to eme zu bunɔwo, amesiwo léa dɔ kabakaba, eye wògblẽ nu le wofe susu fe dɔwɔwɔ nyuie ŋu la ɖe eme. Edea nyɔnuwo, fomewo kple amesiwo to eme mlɔeba hã afɔku me vevie.”—The State of the World’s Children, Dukɔ Ƒofuawo fe Ðeviwo Ŋu Nyagbɔkpɔha.
Dɔléle ka ŋu nya gblɔm míele? Nunyuimakpɔɖui—vevietɔ nuɖuɖu siwo me protein kple nunyiame siwo naa ŋusẽ ame [le] makpɔmakpɔ [protein-energy malnutrition (PEM)], si Xexeame fe Lãmesẽhabɔbɔ (WHO) yɔna be “afɔku ɣaɣla si gbɔ wòle be woakpɔ kpata” ye. Aleke afɔku sia keke tae? Lãmesẽhabɔbɔa gblɔ be, “Le ɖevi miliɔn 10.4 siwo kuna fe sia fe me la, eya hã kpe ɖe nusiwo wua wofe afã ŋu.”
Nunyuimakpɔɖui hea dɔléle vovovowo vɛ, tso nuɖuɖumasuame alo nunyiame ɖeka alo wo dometɔ aɖewo koŋ siwo womekpɔna ɖuna o—siwo fe ɖewoe nye vitamin kple mineral dzi—va ɖo lolo akpa kple dɔmavɔleameŋu bubu siwo numaɖumaɖu nyuie hena vɛ la dzi. Gake Lãmesẽhabɔbɔa gblɔ be protein kple nunyiame siwo naa ŋusẽ ame makpɔmakpɔ “koŋ mee afɔku le wu bubuawo katã.” Amesiwo koŋ ŋue wògblẽa nu lee nye ɖevi siwo mekpɔ xɔ fe atɔ̃ o.
Tɔ sẽ nàbu Erik, amesi míeyɔ le nyatia fe gɔmedzedzea me, tsɔ kpe ɖe ɖevi miliɔn nane siwo mekpɔa nu nyui ɖuna o ŋu kpɔ. Menye wofe vovodae wònye be wole nɔnɔme ma me o, eye womate ŋu asi le enu hã o. Ðeviwo fe dɔléle kple nuɖuɖuŋutinunyala Georgina Toussaint gblɔ na Nyɔ! ŋlɔlawo be: “Amesiwo nɔa nɔnɔme sia me nyea fɔmaɖilawo wu ke hã woawoe kpea fu wu.”
Ame aɖewo asusui be womate ŋu awɔ naneke le kuxia ŋu o—eye be womate ŋu akpɔ nuɖuɖu woasu amesiame nu o. Gake nusi wɔ mo ya enye be Lãmesẽhabɔbɔa gblɔ be, “míele xexe si me nuɖuɖu bɔ ɖo egbea ŋutɔ la me.” Nuɖuɖu li si ade na amesiame le anyigba dzi—eye geɖe agakpɔtɔ. Gakpe ɖe eŋu la, amegbetɔwo fe numaɖumaɖu nyuie nye dɔléle si nu woate ŋu atsi bɔbɔe eye womagblẽ ga boo aɖeke ɖe eŋu o. Ðe nyatefenya siawo na nèdo dɔmedzoea?
Amekawo Ŋue Wògblẽa Nu Le?
Numaɖumaɖu nyuie fe nya la melɔ ɖeviwo ɖeɖeko ɖe eme o. Lãmesẽhabɔbɔa fe nyatakaka aɖe si wòna le July 2001 ɖee fia be, “numaɖumaɖu nyuie bɔ ɖe afisiafi, eye wòle nu gblẽm le amesiwo agogo miliɔn 800 ŋu—siwo nye ame siwo katã le dukɔ madeŋgɔwo me dometɔ 20 le alafa me.” Esia fia be ame 1 le 8 ɖesiaɖe me le xexeame le nɔnɔme sia me tom.
Togbɔ be amesiwo mekpɔa nuɖuɖu wòdea wo nu o sɔ gbɔ ɖe Asia wu—vevietɔ le anyiehe kple titina nutowo me—hã la, dukɔ siwo me amewo mekpɔa nuɖuɖu wòdea wo nu le mama dedie nu o la fe akpa gãtɔ le Afrika. Dukɔ madeŋgɔ bubu siwo kplɔe ɖo enye Latin Amerika kple Carib-fukpowo dzi tɔwo.
Ðe nunyuimakpɔɖui mele dukɔ deŋgɔwo ya me oa? Ao. Agbalẽ si nye The State of Food Insecurity in the World 2001 ɖee fia be, ame miliɔn 11 le dukɔ deŋgɔwo me mekpɔa nu nyui ɖuna o. Ame miliɔn 27 bubu siwo mekpɔa nu nyui ɖuna o la le dukɔ siwo le dukɔ deŋgɔwo zum me, vevietɔ esiwo le Ɣedzefe Europa kple Soviet Union si nɔ anyi tsã me.
Nukatae nu nyui kpɔkpɔ aɖu zu kuxi gã nenema ɖo? Ðe nane li si ana dɔwuitɔwo fe nɔnɔmea naka ɖe eme fifia? Ðe nunyuimakpɔɖui nu ava yi le míafe ɣletinyigba sia dzi gbaɖegbea? Nyati si kplɔe ɖo aɖo biabia mawo ŋu.
[Etenuŋɔŋlɔwo]
^ mm. 2 Menye efe ŋkɔ ŋutɔŋutɔe o.
[Nyaɖoɖo/Anyigbatata si le axa 4]
(Edze nyuie le agbalẽa ŋutɔ me)
DUKƆ SIWO LE NUÐUÐU MASUAME ƑE AFƆKU ME
ESIWO ÐO AFƆKU ME VIE
ESIWO ƑE AFƆKUA LE VEDOMESI
ESIWO ÐO AFƆKU ME VEVIE
AFƆKU MELI O ALO AKƆNTABUBUA MEDE TUTUTU O
[Nɔnɔmetata si le axa 3]
Wole mɔ kpɔm na kpekpeɖeŋununanawo le Sudan
[Afi Si Míexɔ Mɔɖeɖe Tso]
UN/DPI Photo by Eskinder Debebe


text:
Atitsoga Ŋue Yesu Ku Ðo Vavãa?
Biblia Ƒe Nukpɔsusu
Atitsoga Ŋue Yesu Ku Ðo Vavãa?
MAWUSUBƆSUBƆ me dzesi nyanyɛwo dometɔ ɖekae nye atitsoga. Ame miliɔn geɖe tsɔa mawusubɔsubɔ fe bubu nanɛ, elabena wosusuna be enye nu kɔkɔe aɖe si ŋu wowu Yesu ɖo. Roma Katolikotɔ agbalẽŋlɔla kple tomenukula Adolphe-Napoleon Didron gblɔ be: “Wosubɔa atitsoga la abe Kristo ene, wosubɔa ati kɔkɔe sia abe alesi ko wosubɔa Mawu ŋutɔ ene.”
Ame aɖewo gblɔna be atitsoga la nana yewotena ɖe Mawu ŋu ne yewole gbe dom ɖa nɛ. Ame aɖewo hã zãnɛ abe atiblɛ ene hesusuna be ekpɔa yewo ta tso afɔkuwo me. Gake ɖe wòle be Kristotɔwo nasubɔ atitsoga laa? Atitsoga ŋue Yesu ku ɖo vavã? Nukae Biblia fia tso nya sia ŋu?
Nuka Koŋue Wòtsi Tre Ði Na?
Do ŋgɔ xoxoxo na Kristotɔwo fe ɣeyiɣia la, blema Babilontɔwo zãa atitsogawo wotsia tre ɖi na vidzidzi fe mawu Tamus. Atitsoga zazã va keke ta ɖo Egipte, India, Siria, kple China. Emegbe, le fe alafawo megbe la, Israel-viwo tsɔ alakpamawu Tamus subɔsubɔ tsaka wofe Yehowa subɔsubɔe. Biblia gblɔ tso subɔsubɔ sia ŋu be enye “ŋunyɔnu gã” aɖe.—Xezekiel 8:13, 14.
Mateo, Marko, Luka, kple Yohanes fe Nyanyuiawo zã Helagbe me nya si nye stau·rosʹ esi wonɔ nu fom tso nusi ŋu wowu Yesu ɖo la ŋu. (Mateo 27:40; Marko 15:30; Luka 23:26) Nya stau·rosʹ fia ati, alo ati dzɔdzɔe. Agbalẽ si nye The Non-Christian Cross, si J. D. Parsons ŋlɔ la ɖe nu me be: “Nyagbe ɖeka pɛ teti hã mele Helagbe gbãtɔ me nuŋɔŋlɔ gbogbo siwo fo fu wɔ Nubabla Yeyea me, si ɖewohĩ afia be stauros si wozã le Yesu gome la to vovo na stauros bubuawo o; kakaka wòava nye be woagblɔ be stauros la menye ati ɖeka o, ke boŋ ati eve siwo woklã ɖe wo nɔewo dzi abe atitsoga ene o.”
Abe alesi wòdze le Dɔwɔwɔwo 5:30 ene la, apostolo Petro zã nya xyʹlon si gɔmee nye ati, si sɔ kple nya stau·rosʹ, tsɔ fia ati dzɔdzɔe alo ati, ke menye ati eve siwo wotsɔ tso ga wo nɔewo o. Ƒe 300 aɖewo le Yesu fe ku megbe hafie ame aɖewo siwo yɔ wo ɖokui be Kristotɔwo la do susua ɖa be ati eve siwo wotsɔ tso ga wo nɔewo ŋue wowu Yesu ɖo. Ke hã, kɔnyinyiwo kple Helagbe me nya stau·rosʹ mazamazã nyuie dzie wotu wofe nukpɔsusua ɖo. Enyo be míade dzesii be le blema Romatɔwo fe amewuwu ŋuti nutatawo me la, ati dzɔdzɔe ɖekae dze le wo me, ke menye atitsoga o.
“Mikpɔ Mia Ðokui Dzi Nyuie le Trɔ̃wo Ŋuti!”
Nusi ŋu wòle be Kristotɔ vavãwo natsi dzi ɖo vevie wu enye ne esɔ be woasubɔ nusi ŋu wowu Yesu ɖo la. Eɖanye fuwɔameti dzɔdzɔe ɖeka alo atitsoga ŋue wowui ɖo, akplɔ alo hɛ ye wotsɔ wui o, ɖe wòle be míazãe le tadedeagu mea?
Tsɔe be wowu wò ame vevi aɖe eye wotsɔ lãnu si wotsɔ wui la va ʋɔnudrɔ̃fe be woatsɔ aɖi ɖasee. Ðe nàdi be lãnu ma nasu ye si, yeaɖe fotoe, ahama na ame geɖewoa? Ðe nàna woawɔ lãnua fe lolome vovovowo na wòa? Ðe nàwɔe wòazu lekewɔnuwo, abe togɛ, kɔgɛ, asigɛ, kple bubuawo enea? Alo ɖe nàna woawɔe wòasɔ gbɔ be nàdzra na xɔwòwo kple fometɔwo be woasubɔea? Ðewohĩ nu ma mava susu me na wò kura o! Gake nu ma tututue wotsɔ atitsoga la le wɔwɔmee!
Gakpe ɖe eŋu la, atitsoga zazã le tadedeagu me sɔ kple legbawo zazã, evɔ Biblia tsi tre ɖe nuwɔna ma ŋu. (Mose II, 20:2-5; Mose V, 4:25, 26) Apostolo Yohanes ɖe Kristotɔnyenye vavãtɔ fe nufiafiawo ɖe go esi wòxlɔ̃ nu ehati Kristotɔwo be: “Mikpɔ mia ɖokui dzi nyuie le trɔ̃wo ŋuti!” (Yohanes I, 5:21) Aleae Kristotɔwo wɔ nui esi wokplɔ wo yi Romatɔwo fe avuwɔfe, afisi wodze ŋgɔ ku le kura gɔ̃ hã.
Gake fe alafa gbãtɔ me Kristotɔwo de bubu Kristo fe vɔsaku la ŋu vevie. Nenema kee egbea la, togbɔ be mele be Kristotɔ vavãwo nasubɔ nusi ŋu wowɔ funyafunya Yesu hewui ɖo la o hã la, woɖoa ŋku efe kua dzi be eyae nye mɔ si dzi Mawu to xɔ na amefome madebliboa. (Mateo 20:28) Mawu fe lɔlɔ̃ gã sia ahe yayra manyagblɔwo, si dometɔ aɖee nye agbe mavɔ nɔnɔ, vɛ na nyatefe lɔ̃lawo.—Yohanes 17:3; Nyaɖeɖefia 21:3, 4.—g4/06.
[Nɔnɔmetata si le axa 10]
Le blema Romatɔwo fe amewuwu ŋuti nutatawo me la, ati dzɔdzɔe ɖekae dze le wo me, ke menye atitsoga o
[Afi Si Míexɔ Mɔɖeɖe Tso]
Rare Books Division, The New York Public Library, Astor, Lenox and Tilden Foundations


text: 18 Emegbe Yehowa+ ɖe eɖokui fiae esi wòbɔbɔ nɔ efe agbadɔ nu le Mamre+ fe ati gãwo te, le ŋdɔkutsu dzatsɛ.2 Esi wòfɔ mo dzi la, ekpɔ ŋutsu etɔ̃ le tsitre ɖe adzɔge vie tso egbɔ.+ Esi wòkpɔ wo la, efu du tso agbadɔ la nu yi ɖakpe wo, eye wòbɔbɔ tsyɔ mo anyi.3 Eye wògblɔ be: “Yehowa, ne ève nunye la, ekema meɖe kuku, mègato wò subɔla ŋu yi o.4 Meɖe kuku, na woaku tsi vi aɖe vɛ ne woaklɔ afɔ na mi.+ Emegbe miaɖi ɖe eme vie le atia te.5 Esi mieva to miafe subɔla gbɔ ta la, matsɔ abolo vi aɖe vɛ na mi miaɖu wòado ŋusẽ mi.* Emegbe miate ŋu ayi miafe mɔzɔzɔa dzi.” Ale wogblɔ be: “Enyo. Wɔ abe ale si nègblɔ ene.”6 Eya ta Abraham wɔ kaba yi agbadɔ la me le Sara gbɔ gblɔ nɛ be: “Netsɔ! Ku wɔ memee seya etɔ̃, blui eye nàtsɔe amè aboloe.”7 Emegbe Abraham fu du yi nyiwo dome, eye wòlé nyitsui nyui aɖe. Etsɔe na subɔvi la, eye wòwɔ kaba yi ɖatrɔ asi le eŋu.8 Eye wòtsɔ notsi kpekẽ kple notsi tsrolo kpakple nyitsui si ŋu wòtrɔ asi le la ɖo wo kɔme. Ke etɔ ɖe wo gbɔ le atia te esi wonɔ nua ɖum.+9 Eye wobiae be: “Afi kae srɔ̃wò Sara le?”+ Eɖo eŋu be: “Ele agbadɔa me le afii.”10 Eye wo dometɔ ɖeka gblɔ be: “Magatrɔ ava gbɔwò le fe si gbɔna fe ɣealewoɣi, eye kpɔ ɖa, viŋutsuvi anɔ srɔ̃wò Sara si.”+ Ke Sara le agbadɔ si le ŋutsua megbe la nu nɔ to ɖom.11 Abraham kple Sara tsi xɔ fe geɖe.+ Sara tsi gbɔ vidzidzi ŋu.*+12 Eya ta Sara ko nu le dzi me gblɔ be: “Esi wɔna vɔ le ŋunye, eye nye afetɔ hã tsi ku amegã ɖe, ɖe magate ŋu akpɔ dzidzɔ sia nyatefea?”+13 Eye Yehowa gblɔ na Abraham be: “Nu ka tae Sara ko nu gblɔ be, ‘Esi metsi alea ɖe, nyatefe ŋutɔŋutɔ wònye be madzi via?’14 Ðe nane sesẽ na Yehowaa?+ Magatrɔ ava gbɔwò le fe si gbɔna fe ɣealewoɣi, eye viŋutsuvi anɔ Sara si.”15 Ke Sara sẽ nu gblɔ be: “Nyemeko nu o lo!” elabena ele vɔvɔ̃m. Ke egblɔ be: “Ao! Èko nu.”16 Esime ŋutsuawo tso le afi ma dze mɔ, eye wole Sodom+ kpɔm le abu me ɖaa la, Abraham zɔ kpli wo be yeaɖo wo ɖa.17 Yehowa gblɔ be: “Ðe maɣla nu si wɔ ge mala la ɖe Abraham mahã?+18 Kpɔ ɖa, Abraham ava zu dukɔ gã sẽŋu aɖe, eye woayra anyigbadzidukɔwo katã to edzi.*+19 Elabena meva nya eya amea nyuie be ade se na viawo kple efemetɔ siwo ava ɖe eyome, be woayi edzi anɔ Yehowa fe mɔ dzi, ne woawɔ nu dzɔdzɔe kple nu si le etefe;+ ale be Yehowa nana nya si wògblɔ ku ɖe Abraham ŋu la nava eme.”20 Eye Yehowa gblɔ be: “Konyifaɣli si le ɖiɖim ɖe Sodom kple Gomora ta la nu sẽ,+ eye wofe nu vɔ̃ la kpe ŋutɔ.+21 Maɖi ayi be makpɔe ɖa be ɣli si le ɖiɖim le wo ta la le eme hã, eye ne mele nenema o la, ne manya.”+22 Azɔ ŋutsuawo dzo le afi ma heɖo ta Sodom; gake Yehowa+ tsi Abraham gbɔ.23 Eye Abraham te ɖe eŋu gblɔ be: “Ðe nàtsrɔ̃ ame dzɔdzɔewo kpe ɖe ame vɔ̃ɖiwo ŋua?+24 Tsɔe be ame dzɔdzɔe blaatɔ̃ le dua me; ɖe nàtsrɔ̃ woa, eye màtsɔ ake tefe sia le ame dzɔdzɔe blaatɔ̃ siwo le eme la ta oa?25 Meka ɖe edzi be màwɔ nu ma, awu ame dzɔdzɔe kple ame vɔ̃ɖi siaa, ale be wòanɔ na ame dzɔdzɔe abe ale si wòanɔ na ame vɔ̃ɖi ene gbeɖe o!+ Màwɔ esia akpɔ o.+ Ðe anyigba blibo la fe Ʋɔnudrɔ̃la la mawɔ nu dzɔdzɔe oa?”+26 Eye Yehowa gblɔ be: “Ne makpɔ ame dzɔdzɔe blaatɔ̃ le Sodom dua me la, matsɔe ake tefe blibo la le wo ta.”27 Ke Abraham gblɔ be: “Meɖe kuku, togbɔ be anyi kple afi menye hã, meɖoe ɖokuinye dzi be mafo nu kple Yehowa.28 Tsɔe be ame atɔ̃ to le ame dzɔdzɔe blaatɔ̃a me. Ðe nàxa ɖe ame atɔ̃ la ta atsrɔ̃ dua?” Eɖo eŋu be: “Ne mekpɔ ame blaene vɔ atɔ̃ le eme la, nyematsrɔ̃e o.”+29 Ke egagblɔ nɛ be: “Tsɔe be wokpɔ ame blaene le eme.” Eɖo eŋu be: “Nyematsrɔ̃e o le ame blaene la ta.”30 Ke eyi edzi be: “Yehowa, meɖe kuku mègabi dzi o,+ na magafo nu ake: Tsɔe be wokpɔ ame blaetɔ̃ ko le eme.” Eɖo eŋu be: “Ne makpɔ ame blaetɔ̃ le eme la, nyematsrɔ̃e o.”31 Ke egayi edzi be: “Meɖe kuku, meɖoe ɖokuinye dzi be mafo nu kple Yehowa: Tsɔe be wokpɔ ame blaeve ko le eme.” Eɖo eŋu be: “Nyematsrɔ̃e o le ame blaeve la ta.”32 Mlɔeba egblɔ be: “Yehowa, meɖe kuku mègabi dzi o lo, na magafo nu zi ɖeka pɛ sia ko: Tsɔe be wokpɔ ame ewo pɛ ko le eme.” Eɖo eŋu be: “Nyematsrɔ̃e o le ame ewo la ta.”33 Esi Yehowa fo nu kple Abraham vɔ la, edzo,+ eye Abraham trɔ yi enɔfe.


text:
Ŋugbedodo Siwo Dzi Nàte Ŋu Aka Ðo
Ŋugbedodo Siwo Dzi Nàte Ŋu Aka Ðo
MAWU fe nyagblɔɖila Mixa nyae be zi geɖe la kakaɖedzi meva nɔa ŋugbedodowo ŋu o. Le efe ŋkekea me la, womate ŋu aka ɖe xɔlɔ̃ vevitɔwo kekeake gɔ̃ hã dzi be woawɔ ɖe wofe ŋugbedodowo dzi ɣesiaɣi o. Eyata Mixa xlɔ̃ nu be: “Migaxɔ miafe zɔhɛ dzi se o, eye migaɖo dzi ɖe mia xɔlɔ̃ kutsimea ŋu o; kpɔ wò aɖe dzi le nyɔnu, si le akɔwònu la gbɔ.”—Mixa 7:5.
Ðe nɔnɔme wɔnublanui sia na Mixa ke ɖi ŋugbedodo ɖesiaɖea? Ao! Eka ɖe efe Mawu, Yehowa fe ŋugbedodowo dzi bliboe. Mixa ŋlɔ bena: “Ke nye la matsa ŋu na Yehowa, eye makpɔ Mawu, nye xɔnametɔ sinu.”—Mixa 7:7.
Nukatae kakaɖedzi nɔ Mixa si alea? Elabena enya be Yehowa wɔna ɖe efe ŋugbedodowo dzi ɣesiaɣi. Nya siwo katã ŋu Yehowa ka atam le na Mixa tɔgbuiawo la va eme. (Mixa 7:20) Yehowa fe nutefewɔwɔ le ɣeyiɣi siwo va yi me la na Mixa ka ɖe edzi vevie be awɔ ɖe Efe nya dzi le etsɔ si gbɔna me.
‘Nya Aɖeke Meto le Eme O’
Le kpɔɖeŋu me, Mixa nyae be Yehowa ɖe Israel-viwo tso kluvinyenye me le Egipte. (Mixa 7:15) Yosua si kpɔ ɖeɖe ma tefe la, de dzi fo na etɔ Israel-viwo be woaxɔ Mawu fe ŋugbedodowo katã dzi ase. Ðe susu ka ta? Yosua ɖo ŋku edzi na wo be: “Miawo mienyae tso dzi blibo kple luʋɔ blibo me bena, nya aɖeke meto le nya nyui, siwo katã Yehowa, mia Mawu la, gblɔ na mi la me o, wo katã va me na mi, eye nya ku ɖeka hɔ̃ hã meto le eme o.”—Yosua 23:14.
Israel-viwo nyae nyuie be Yehowa wɔ nukunu geɖe na yewo. Ewɔ ɖe ŋugbe si wòdo na wo tɔgbui mawuvɔ̃la Abraham be yeana efe dzidzimeviwo nasɔ gbɔ abe ɣletiviwo ene eye yeana woaxɔ Kanaan-nyigba la dzi. Yehowa gagblɔ na Abraham be woate efe dzidzimeviwo ɖe anyi fe 400 gake woagatrɔ ava Kanaan le “dzidzime enelia” ŋɔli. Nya siawo katã va eme.—Mose I, 15:5-16; Mose II, 3:6-8.
Woxɔ Israel-viwo nyuie le Egypte le Yakob fe vi Yosef ŋɔli. Emegbe Egiptetɔwo zi wo dzi ŋutasesẽtɔe eye wona wowɔ kluvidɔ na wo, gake abe alesi Mawu do ŋugbee ene la, le dzidzime ene siwo kplɔ wo nɔewo ɖo tso esime woge ɖe Egipte megbe la, wova ɖe Abraham fe dzidzimevi siawo tso Egipte fe kluvinyenye me. *
Le fe 40 siwo kplɔe ɖo me la, Israel-viwo gakpɔ kpeɖodzi bubu si fia be Yehowa wɔna ɖe efe nyawo dzi. Esime Amalekitɔwo dze Israel-viwo dzi madzemadzee la, Mawu wɔ aʋa na efe dukɔa eye wòkpɔ wo ta. Ekpɔ wofe ŋutilãmenuhiahiãwo katã gbɔ na wo le wofe gbedzimɔzɔzɔ fe 40 la me hekplɔ wo va ɖo Ŋugbedodonyigbaa dzi mlɔeba. Esime Yosua nɔ alesi Yehowa wɔ nu ɖe Abraham fe dzidzimevi siawo ŋu me dzrom la, ete ŋu gblɔ kple dzidefo be: “Nya aɖeke meto le nya nyui, siwo katã Yehowa gblɔ na Israel fe afe la me o, wo katã va eme pɛpɛpɛ.”—Yosua 21:45.
Tu Kaka Ðe Mawu fe Ŋugbedodowo Dzi Ðo
Aleke nàte ŋu atu Yehowa fe ŋugbedodowo dzixɔse ɖoe abe alesi Mixa kple Yosua wɔe ene? Enyo, aleke nèwɔ va ka ɖe ame bubuwo dzi? Èdzea agbagba nyaa nu geɖe tso wo ŋu alesi nàte ŋui. Le kpɔɖeŋu me, àva nya alesi nàte ŋu aka ɖe wo dzii to ŋkuléle ɖe alesi wodzea agbagba be yewoawɔ ɖe yewofe nyawo dzi nutefewɔwɔtɔe me. Ne èva le amesiawo nyam ɖe edzi la èva nɔa kakam ɖe wo dzi vivivi. Àte ŋu awɔe alea ke ne èle Mawu fe ŋugbedodowo dzixɔse tum ɖo.
Mɔ ɖeka si dzi nàte ŋu ato awɔ esia enye ŋugbledede le nuwɔwɔwo kple se siwo le wo kplɔm ŋu. Dzɔdzɔmeŋutinunyalawo ka ɖe se siawo dzi, siwo fe ɖe enye esi fiaa mɔ alesi lãmenugbagbevi ɖeka ama adzi ɖe edzi ava zu lãmenugbagbevi triliɔn gbogbo si va zua amegbetɔ la. Le nyatefe me la, Sewɔla si dzi woate ŋu aka ɖo bliboe koe anya wɔ se siwo fia mɔ nuwo kple ŋusẽwo fe dɔwɔwɔ le xexe bliboa me. Ðikekemanɔmee la àte ŋu aka ɖe efe ŋugbedodowo dzi abe alesi nèkana ɖe se siwo kplɔa efe nuwɔwɔwo dzii ene.—Psalmo 139:14-16; Yesaya 40:26; Hebritɔwo 3:4.
To nyagblɔɖila Yesaya si nye Mixa ŋɔlimetɔ dzi la, Yehowa zã alesi azãgbewo nu metsina o kple alesi tsidzadza wɔ nukui la tsɔ wɔ kakaɖedzi si le efe nyaa ŋu fe kpɔɖeŋui. Ƒe sia fe la tsi dzana. Tsi ɖoa anyigba eye wòwɔnɛ be amewo te ŋu fãa nukuwo heŋea wo. Yehowa gblɔ le go sia me be: “Alesi tsidzadza kple sno dzana tso dzifo, eye megagbugbɔna yina o, ke boŋ wòdea tsi anyigba wònana wòmiea nu heʋãa nu, eye wònaa nuku nufãla kple abolo, ne woaɖu la, nenema ke nye nya, si do tso nye nu me la anɔ: Magbugbɔ va gbɔnye fuflu o, negbe ɖeko wòawɔ nye lɔlɔ̃nu, eye wòawɔ nusi gbe meɖoe ɖo la hafi.”—Yesaya 55:10, 11.
Paradiso fe Ŋugbedodo Siwo ŋu Kakaɖedzi Le
Ŋkuléle ɖe nuwɔwɔwo ŋu ate ŋu ana nàka ɖe Wɔla la dzi, gake nu bubu aɖe gahiã ne èdi be yeanya nu tso ŋugbedodo siwo nye “nya, si do tso [efe] nu me” fe akpa aɖe ŋu. Be nàte ŋu anya nu ku ɖe ŋugbedodo siawo ŋu ahaka ɖe wo dzi la, ele na wò be nàdzro Ŋɔŋlɔawo me nuŋlɔɖi siwo ku ɖe Mawu fe tameɖoɖo le anyigba kple efe nuwɔwɔ ɖe amefomea ŋu si tso Mawu fe gbɔgbɔ me la me.—Timoteo II, 3:14-17.
Nyagblɔɖila Mixa ka ɖe Yehowa fe ŋugbedodowo dzi. Wò asi ate ŋu asu Mawu fe nya si tso gbɔgbɔ me geɖe dzi wu Mixa gɔ̃ hã. Ne èle Biblia xlẽm hele ŋugble dem tso eŋu la, wò hã àte ŋu atu Mawu fe ŋugbedodo fe emevava ŋuti dzixɔse ɖo. Ŋugbedodo siawo melɔ Abraham fe dzidzimeviwo ko ɖe eme o ke elɔ amefomea katã hã ɖe eme. Yehowa do ŋugbe na blemafofo mawuvɔ̃la sia be: ‘To wò dzidzimevi me woayra anyigba dzi dukɔwo katã le, elabena èɖo to nye gbe.’ (Mose I, 22:18) Abraham fe ‘dzidzimevia’ koŋ enye Yesu Kristo Mesia la.—Galatiatɔwo 3:16.
Yehowa ato Yesu Kristo dzi akpɔ egbɔ be woyra amefomea me tɔ toɖolawo. Eye nuka fe ŋugbee Mawu do be yeawɔ le míafe ŋkekea me? Mixa 4:1, 2 ɖo eŋu le nyagblɔɖinya siawo me be: “Eye wòava me le ŋkeke mlɔeawo me be, Yehowa fe afe fe to la akɔ ta agbɔ towo ŋu, eye wòafo togbɛwo ta, eye anyigba dzi dukɔwo afo zi ɖe eŋu. Eye dukɔ geɖewo atso agblɔ bena: ‘Mina míayi Yehowa fe to la kple Yakob fe Mawu la fe afe la gbɔ, ne wòafia nu mí, eye míazɔ efe tofewo!’”
Amesiwo srɔ̃ nu tso Yehowa fe mɔwo ŋu ‘tsɔ wofe yiwo tu agblenuwoe, eye wotsɔ wofe akplɔwo tu hɛ gobɛwoe.’ Aʋawɔwɔ fe tameɖoɖo ɖesiaɖe nu yi. Madidi o ame dzɔdzɔewo axɔ anyigba la dzi, eye ame aɖeke mado ŋɔdzi na wo o. (Mixa 4:3, 4) Ẽ, Mawu fe Nya la do ŋugbe be le Fiaɖufe dziɖuɖu si le Yesu Kristo si me te la, Yehowa aɖe ameteɖeanyilawo katã ɖa le anyigba dzi.—Yesaya 11:6-9; Daniel 2:44; Nyaɖeɖefia 11:18.
Mawu afɔ amesiwo kpe fu heku le amegbetɔ fe aglãdzedze ɖe Mawu ŋu ta gɔ̃ hã ɖe tsitre kple mɔkpɔkpɔ be woava nɔ agbe tegbee le anyigba dzi. (Yohanes 5:28, 29) Woaɖe Satana kple efe gbɔgbɔ vɔ̃wo, siwo le megbe na nu vɔ̃ɖi wɔwɔwo ɖa, eye woaɖe nu gbegblẽ si Adam fe nuvɔ̃ he vɛ la ɖa to Yesu fe tafevɔsa dzi. (Mateo 20:28; Romatɔwo 3:23, 24; 5:12; 6:23; Nyaɖeɖefia 20:1-3) Eye aleke woanɔ na amegbetɔ toɖolawo? Woayra wo kple agbe mavɔ nɔnɔ le blibodede kple lãmesẽ me le paradisonyigba dzi!—Psalmo 37:10, 11; Luka 23:43; Nyaɖeɖefia 21:3-5.
Ŋugbedodo wɔnuku kawoe nye esi! Gake ɖe nàte ŋu axɔ wo dzi asea? Àte ŋu axɔ wo dzi ase godoo. Esiawo menye amegbetɔ siwo si tameɖoɖo nyuiwo le gake ŋusẽ mele wo si be woawɔe ade goe fe nyawo o. Wonye Mawu Ŋusẽkatãtɔ, amesi mate ŋu aka aʋatso o eye ‘mewɔa blewu le efe ŋugbedodowo dziwɔwɔ me o’ fe ŋugbedodowo. (Petro II, 3:9; Hebritɔwo 6:13-18) Àte ŋu aka ɖe ŋugbedodo siwo katã le Biblia me la dzi bliboe, elabena Wotso ‘Yehowa, Mawu nutefetɔ’ la gbɔ.—Psalmo 31:6.
[Etenuŋɔŋlɔ]
^ mm. 8 Kpɔ Insight on the Scriptures, babla 1, axa 911-12, si Yehowa Ðasefowo ta.
[Nya si ɖe dzesi si le axa 6]
“Nya aɖeke meto le nya nyui, siwo katã Yehowa, mia Mawu la, gblɔ na mi la me o.”—YOSUA 23:14
[Nɔnɔmetata siwo le axa 4, 5]
Yehowa wɔ ɖe efe ŋugbe si wòdo na Israel-viwo le Ƒudzĩa to kple le gbeadzi la dzi
[Nɔnɔmetata siwo le axa 7]
Yehowa wɔ ɖe ŋugbe si wòdo na Abraham dzi. Efe Dzidzimevi, Yesu Kristo ahe yayrawo vɛ na amefomea


text:
Questions Young People Ask—Answers That Work (Les jeunes s’interrogent—Réponses pratiques), Volume 1
‘Aleke maɖo dze kple dzinyelawo?’ ‘Aleke mawɔ adze xɔlɔ̃wo?’ ‘Nu kae gblẽ le ame siwo meɖe wo nɔewo o fe dɔdɔ ŋu?’ ‘Nu ka tae meléa blanui alea?’
Ne èbia nya siawo ɖokuiwò kpɔ la, nyae be menye wò ɖeka koe. Ne èdi mɔfiame siwo ku ɖe nya siawo ŋu le tefe vovovowo la, àxɔ ŋuɖoɖo gbogbo aɖewo siwo tsi tre ɖe wo nɔewo ŋu. Gake agbalẽ si nye Young People Ask—Answers That Work (Les jeunes s’interrogent — Réponses pratiques), Volume 1 ate ŋu akpe ɖe ŋuwò nàkpɔ ŋuɖoɖo nyuitɔwo. Biblia dzie wotu aɖaŋuɖoɖo siwo le eme la ɖo. Mawu fe Nya la kpe ɖe ame geɖe ŋu wonɔ te ɖe agbemekuxiwo nu dzidzedzetɔe. Kpɔ ale si wòate ŋu akpe ɖe ŋuwòe ɖa!
Babla sia fe akpa aɖewoe nye esiawo:
Anyinɔnɔ Kple Ƒometɔwo
Ame Si Nènye
Sukuxɔ Me Kple Kpakpã Le Suku
Gbɔdɔnyawo, Agbe Nyui Nɔnɔ, Kple Lɔlɔ̃
Ame Ðokui Dome Gbegblẽ Nuwɔnawo
Wò Vovoɣiwo
Wò Mawusubɔsubɔ
Nyawo Dife Na Dzilawo
Àte ŋu awɔ agbalẽ sia fe PDF fe kɔpi, alo aŋlɔ agbalẽ na míafe dɔwɔfewo abia agbalẽa fe tata fe kɔpi ɖeka.
De Dzesi: Fifia woate ŋu aŋlɔ nu alo ade dzesi nu le agbalẽ sia fe PDF me. Ne wò PDF-ʋunua tea ŋu wɔa dɔ sia la, ekema àte ŋu aŋlɔ nu ɖi alo ade dzesi nyawo ɖi le agbalẽa fe kɔpi si nèwɔ la ŋutɔ me tẽe.


text:
Aleke Mawɔ Anɔ Te Ðe Enu Fifia si Papa Dzo le Mía Gbɔ?
Sɔhɛwo Biana Be . . .
Aleke Mawɔ Anɔ Te Ðe Enu Fifia si Papa Dzo le Mía Gbɔ?
“Menɔ bɔbɔe esi menɔ tsitsim eye fofonye menɔ gbɔnye o. Nusi medi koe nye be ame aɖe fe susu nanɔ ŋunye vie hafi.”—Henry. *
JOAN xɔ fe 13 esime fofoa dzo le afeme. Esi ahamumu zu numame nɛ ale gbegbe ta la, medze agbagba gobii aɖeke be yeate ɖe ye viwo ŋu le efe dzodzo megbe o. Nublanuitɔe la, menye Joan ɖeka koe le nɔnɔme sia me o; sɔhɛ geɖe fofowo gblẽ wo ɖi.
Ne edzɔ ɖe dziwò alea la, anɔ eme be tenɔnɔ ɖe enu mele bɔbɔe na wò o. Vevesese kple dziku aɖe fu na wò tso ɣeyiɣi yi ɣeyiɣi. Nu ate ɖe dziwò eye nàlé blanui ɣeaɖewoɣi. Adzro wò gɔ̃ hã be nàdze aglã. Abe alesi Biblia ŋlɔla Salomo gblɔe kpɔ ene la, “teteɖeanyi ɖeɖe dzaa ate ŋu ana nunyala nawɔ nu aɖaʋatɔe.”—Nyagblɔla 7:7, NW.
‘Nuwɔwɔ Aɖaʋatɔe’
James ‘wɔ nu aɖaʋatɔe’ esi fofoa dzo le afeme. James gblɔ be: “Nyemegasea ame tsitsi aɖeke fe gbe o, nyemeɖoa to danye gɔ̃ hã o. Medaa kɔ zi geɖe. Medaa alakpa hesina doa go le zãme ɣesiaɣi elabena ame aɖeke meli ahe to nam o. Dada dze agbagba be yeatɔ tem, gake edo kpoe.” Ðe aglãdzedze na be nuwo ka ɖe eme na James wua? Kura o. James gblɔ be etefe medidi o, yeva nɔ “atike vɔ̃ɖiwo zãm, nɔ suku dam fu, eye yemenɔ dɔ nyui wɔm le suku o.” Medidi o efe agbebaɖanɔnɔa va do fievo ɖe edzi. Eʋu eme be: “Mefia fi le fiasewo me, eye medzea amewo dzi. Wolém zi eve de gaxɔ me ɣeyiɣi kpui aɖe, gake ema metɔ tem o.”
Esi wobia James nusi na wòdze aglã nenema gbegbe la, egblɔ be: “Elabena fofonye dzo, eye ame aɖeke meli ahem o. Nyemebu tame ŋutɔŋutɔ le nuvevi si gbegbe wɔm menɔ danye, nɔvinyeŋutsu kple nɔvinyenyɔnu suetɔwo, kple nye ŋutɔ hã ŋu o. Medi be fofonye natrɔ susu ɖe ŋunye ana hehem.”
Gake ɖeko aglãdzedze naa nɔnɔme vloe gagblẽna ɖe edzi. (Hiob 36:18, 21) Le kpɔɖeŋu me, menye James ŋutɔ ɖeɖeko dzie wòhe kuxiwo vɛ o, ke boŋ na dadaa kple nɔviawo hã, amesiwo dzi wòhe nuteɖeamedzi kple vevesese vɛ madzemadzee. Nusi ganye ŋkubiãnya wue nye be aglãdzenuwɔna ate ŋu ana ame fe nu madze Mawu ŋutɔ ŋu o. Ne èbu eŋu kpɔ la, Yehowa de se na ɖeviwo be woaɖo to wo dada.—Lododowo 1:8; 30:17.
Dzikua Dzi Ðuɖu
Ekema aleke nàwɔ anɔ te ɖe dziku kple vevesese si anɔ mewò ɖe fofowò ŋu la nu? Gbã, ahiã be nàɖo ŋku edzi be menye wò vodadae wònye be fofowò dzo o. Eye mefia kokoko hã be megalɔ̃ wò alo tsɔ ɖeke le eme na wò o. Ne míagblɔe la, ave ame ŋutɔ ne vifofo medze agbagba gobii aɖeke be yeafo ka alo asrã viawo kpɔ o. Gake abe alesi nyati si do ŋgɔ le nyati siawo si tsiã ɖe nu me gblɔe ene la, * vifofo geɖe siwo dzona le afeme megana wo viwo sea wo ŋkɔ o, menye le esi womegalɔ̃ wo ta o, ke boŋ le esi fɔbuameɖokui kple ŋukpe do agba ɖe wo dzi ta. Atikevɔ̃ɖizazã kple ahamumu zua numame na bubuwo abe Joan fofo ene, eye wòna womegate ŋu wɔa nu alesi dze o.
Aleke ke nɔnɔmea le o, dze agbagba nàɖo ŋku edzi be dziwòlawo mede blibo o. Biblia gblɔ be: “Wo katã wɔ nuvɔ̃, eye Mawu fe ŋutikɔkɔe hiã wo tim.” (Romatɔwo 3:23; 5:12) Nyatefee, esia menye taflatsedodo ɖe nuwɔna veame alo nunyamanɔmenuwɔna nu o. Gake ne ède dzesii be mí katã míenyi blibomademade fe dome la, ana wòanɔ bɔbɔe na wò wu be nàɖe asi le dzikudodo kple vevesese kaɖikaɖi ŋu.
Nya si wogblɔ le Nyagblɔla 7:10 ate ŋu akpe ɖe ŋuwò nànɔ te ɖe dziku kple vevesese si anɔ mewò ɖe dziwòlawo ŋu la nu. De dzesi nuxlɔ̃ame si wòna ku ɖe susu tsɔtsɔ aku ɖe tsã ɣeyiɣiwo ŋu be: “Megagblɔ be, nukata tsã ŋkekewo nyo wu fifitɔwo hã o, elabena mèle biabiam ɖe nunya me o.” Eyata, le esi tefe be nànɔ tsã ɣeyiɣiwo ŋu bum la, enyo wu be nàbu tame le alesi nàwɔ be wò nɔnɔmea naɖe vi geɖe wu na wò ŋu boŋ.
Afɔ Gbãtɔ Ðeɖe
Le kpɔɖeŋu me, àte ŋu ado ŋgɔ aɖe afɔ le ɖokuiwò si adi fofowò yomemɔ. Nyatefee, eyae gblẽ wò ɖi, eye àsusui wòasɔ be eyae wòle be wòawɔ afɔɖeɖe gbãtɔ. Gake ne meɖe afɔa o eye kadodo si mele mia kplii dome o le fu ɖem na wò eye wòna dzi medzɔa wò o la, ɖe maɖe vi na wò be nàdze agbagba be wò ŋutɔ nàɖɔ nɔnɔmea ɖo oa? Bu tame le alesi Yesu Kristo wɔ nui esime efe xɔlɔ̃ aɖewo wɔ nu wòvee ŋu kpɔ. Le efe amegbetɔnyenye fe zã mamlɛtɔ me la, efe apostolowo gblẽe ɖi. Petro fo adegbe be yealé ɖe Yesu ŋu le nɔnɔme ɖesiaɖe me. Gake Petro gbe nu le Yesu gbɔ—menye zi ɖeka o ke zi etɔ̃ sɔŋ!—Mateo 26:31-35; Luka 22:54-62.
Togbɔ be enɔ nenema hã, Yesu yi edzi lɔ̃ Petro togbɔ be gbɔdzɔgbɔdzɔwo nɔ Petro ŋu hã. Le Yesu fe tsitretsitsi megbe la, Yesue wɔ afɔɖeɖe gbãtɔ be yeagbugbɔ yewofe fomedodoa aɖo te esi wòɖe eɖokui fia Petro etɔxɛe. (Korintotɔwo I, 15:5) Nukutɔe la, esi Yesu bia Petro be, ‘èlɔ̃m’ hã la, Petro ɖo eŋu be “Ẽ, Afetɔ, wòe nyae bena, nyemelɔ̃a nu gbɔwò o.” Togbɔ be Petro wɔ ŋukpenanuwo hã la, ekpɔtɔ lɔ̃ Yesu.—Yohanes 21:15.
Abe alesi wònɔ le Petro kple Yesu gomee ene la, ɖewohĩ mia kple fofowò dome nɔnɔmea megblẽ nenema gbegbe abe alesi wòdzee ene o. Ðewohĩ awɔ nu nyuie ne èwɔ afɔɖeɖe gbãtɔ fo ka nɛ, ŋlɔ lɛta nɛ, alo va srãe kpɔ. Henry si míeyɔ le gɔmedzedzea me ɖo ŋku edzi be: “Meŋlɔ lɛta na fofonye zi ɖeka, eye wòɖo eŋu nam gblɔ be yekpɔ ŋudzedze ɖe ŋunye ŋutɔ. Mede lɛta ma ahuhɔ̃e me hetsi ɖe nye gli ŋu fe geɖe. Ekpɔtɔ le asinye vaseɖe egbe.”
Joan kple nɔviawo hã wɔ afɔɖeɖe gbãtɔ va srã wo fofo si zu ahanomunɔtɔ la kpɔ. Joan lɔ̃ ɖe edzi be: “Nɔnɔme si me wònɔ menyo ale o, gake enyo be míeyi ɖakpɔe ɖa.” Ðewohĩ aɖe vi na wò be nàwɔ afɔɖeɖe gbãtɔ. Ne fofowò meɖe afɔ aɖeke le tɔwò si nèɖe megbe o la, ɖewohĩ anyo be nàna ɣeyiɣi aɖe nava yi eye nàgatee akpɔ.
Tenɔnɔ Ðe Amegbegbe fe Vevesese Nu
Salomo ɖo ŋku edzi na mí be “nudiɣi li, eye nubuɣi li.” (Nyagblɔla 3:6) Ɣeaɖewoɣi la, ahiã be ɖevi natsɔ vevesese alɔ̃ ɖe nyatefea dzi be ye fofo megadi be fomedodo nanɔ ye kple ye viwo dome o. Ne nenemae wòle le fofowò gome la, ɖewohĩ gbeɖeka ava nyɔ le eɖokui me akpɔ nusi gbegbe wòbu esi wògbe mia kplii dome fomedodo ta kpɔkpɔ.
Gake kakaɖedzi nenɔ asiwò be efe wò gbegbe mefia be viɖe aɖeke mele ŋuwò o. Biblia me hakpala Dawid gblɔ be: “Ne fofonye kple danye wogblẽm ɖi hã la, Yehowa axɔm.” (Psalmo 27:10, NW) Ẽ, asixɔxɔ gã gale ŋuwò le Mawu ŋkume.—Luka 12:6, 7.
Eyata ne dzi ɖe le fowò alo nèlé blanui la, te ɖe Mawu ŋu le gbedodoɖa me. (Psalmo 62:9) Gblɔ alesi tututu wò seselelãmewo le nɛ. Kakaɖedzi nenɔ asiwò be aɖo to wò ahafa akɔ na wò. Biblia me hakpala bubu ŋlɔ be: “Mele ŋugble geɖe dem le nye dzi me, ke wò akɔfaname doa dzidzɔ na nye luʋɔ.”—Psalmo 94:19.
Hadede kple hati Kristotɔwo si me vividoɖeameŋu le hã ate ŋu akpe ɖe ŋuwò be nànɔ te ɖe amegbegblẽɖi sia nu. Lododowo 17:17 gblɔ be: “Xɔlɔ̃ lɔ̃a ame ɣesiaɣi, eye wòtrɔna dzɔa ame nɔvi le hiã me.” Àte ŋu akpɔ zɔhɛ vavã mawo fomevi le Yehowa Ðasefowo fe Kristo-hamea me. Aɖe vi vevietɔ ne ète ɖe hamemegã siwo le hamea me ŋu. Joan nɔviŋutsu Peter ɖo aɖaŋu sia be: “Ƒo nu kple ame tsitsi siwo le hamea me, eye woakpe ɖe ŋuwò geɖe. Ne fofowò gblẽ wò ɖi la, na woanya wò seselelãmewo.” Hamea me dzikpɔlawo ate ŋu aɖo aɖaŋu nyui aɖewo hã le agbanɔamedzi aɖewo siwo fofowò tsɔna tsã, abe afea dzadzraɖo ene la gbɔ kpɔkpɔ ŋu.
Dawò hã ate ŋu akpe ɖe ŋuwò. Nyatefee, anɔ eme be eya ŋutɔ hã fe seselelãmewo le fu ɖem nɛ. Gake ne ègblɔ wò seselelãmewo nɛ bubutɔe la, ɖikeke mele eme o be awɔ ɖesiaɖe si wòate ŋui akpe ɖe ŋuwò.
Do Alɔ Wò Ƒomea!
Fofowò fe anyimanɔmanɔ akpɔ ŋusẽ ɖe miafe fomea dzi le mɔ geɖe nu. Ðewohĩ ahiã be dawò nadi dɔ—ate ŋu anye dɔwɔɖui eve gɔ̃ hã—hafi ate ŋu akpɔ nuhiahiãwo gbɔ. Ava hiã be mia kple nɔviwòwo miatsɔ afeame fe agbanɔamedzi geɖe wu. Gake àte ŋu anɔ te ɖe tɔtrɔ mawo nu ne ètu Kristotɔwo fe ɖokuitɔmadimadi fe lɔlɔ̃ ɖo. (Kolosetɔwo 3:14) Esia ate ŋu akpe ɖe ŋuwò be nukpɔsusu nyuitɔ nanɔ asiwò eye nàɖu vevesese dzi. (Korintotɔwo I, 13:4-7) Peter gblɔ be: “Kpekpeɖeŋu nana nye fomea nye nu nyui aɖe, eye ena nye dzi dzea eme esi menya be danye kple nɔvinyenyɔnuwo ŋue mele kpekpem ɖo ta.”
Ðikeke mele eme o be nu wɔnublanui si vea amee wònye be ame fofo nadzo le afeme. Gake kakaɖedzi nenɔ asiwò be to Mawu, Kristotɔ xɔlɔ̃ lɔ̃amewo, kple fometɔwo fe kpekpeɖeŋu me la, mia kple wò fomea miate ŋu anɔ te ɖe enu. *
[Etenuŋɔŋlɔwo]
^ mm. 3 Míetrɔ ŋkɔ aɖewo.
^ mm. 11 Kpɔ nyati si nye “Sɔhɛwo Biana Be . . . Nukata Papa Dzo le Mía Gbɔ?” si dze le míafe December 8, 2000 fe tata me.
^ mm. 27 Ne èdi nyatakaka geɖe ku ɖe dzilaɖekɛfomewo me nɔnɔ ŋu la, kpɔ “Sɔhɛwo Biana Be . . .” me nyati siwo dze le Eŋlisigbe me December 22, 1990, kple March 22, 1991 tɔwo me.
[Nɔnɔmetata siwo le axa 19]
Sɔhɛ aɖewo wɔ afɔɖeɖe gbãtɔ di wo fofo yomemɔ


text:
Agbetsi La Didi
Agbetsi La Didi
ƑE AKPE eve kple edzivɔe nye sia la, dugã aɖe si me kesinɔnuwo bɔ ɖo, si me ame 30,000 nɔ la fe ŋkɔ de du le Arabia-gbedzi. Togbɔ be yame fe nɔnɔmewo mede wo dzi o eye tsi si dzana nyea milimeta 150 ko le tsidzadzadzidzenu me hã la, Petratɔwo srɔ̃ alesi woawɔ anɔ agbe ɖe tsi fe agbɔmasɔmasɔ ŋu. Eye Petra va zu du si me kesinɔnuwo bɔ ɖo eye nu dze edzi na dua me tɔwo.
Elektrikmɔ̃ si yɔa tsi menɔ Nabataeatɔ siwo nɔ Petra la si o. Womeɖe tsiʋe gãwo hã o. Ke hã wonya alesi woawɔ akpɔ tsi ahadzrae ɖo. Tsidzraɖofe sue siwo de nu wo nɔewo me, vudowo, tsimɔwo, kple tsizɔwo kpe ɖe wo ŋu wohe tsi va wofe dua me kple wofe agblewo me. Ƒã hafi tsi ma fe ɖe gblẽna. Woɖe wofe vudowo hewɔ wofe tsizɔwo nyuie ale gbegbe be egbegbe Bedouintɔwo gakpɔtɔ zãa wo.
Ewɔ nuku na tsiŋutinunyala aɖe wògblɔ be: “Nusi nye bubu le Petratɔwo ŋue nye alesi wonya tsi ŋui. Du ma me tɔwo nye aɖaŋuwɔla deŋgɔ akuakuawo.” Nyitsɔ laa sia la, Israel fe aɖaŋunyalawo di vevie be yewoasrɔ̃ Nabataeatɔwo, amesiwo hã de nuɖuɖugble ɖe Negeb afisi bebli hafi tsi dzana wòwua dzidzenu milimeta 100 le fe me la fe aɖaŋu sia. Agblededeŋutinyalawo lé ŋku ɖe Nabataeatɔwo fe agble akpe nane siwo me woɖe tsimɔ siwo me tsidzaŋɔli me tsiwo tona yia wofe agblewo me la fe akpa siwo ŋu wote ŋu ke ɖo la ŋu nyuie.
Nusiwo wosrɔ̃ le Nabataeatɔwo gbɔ le kpekpem ɖe agbledela siwo le Sahel, si nye Afrika-dukɔ siwo me ku ɖina le la ŋu xoxo. Gake egbegbe tsitakpɔmɔnuwo hã ate ŋu anyo nenema ke. Agbledela siwo le Lanzarote, si nye Canary-fukpo siwo le Afrika fe futa la dometɔ ɖeka dzi srɔ̃ alesi woade wein kple gbotigblewoe le afisi tsi medzana le o. Woɖea do wòyia to eye wodoa weinti alo gbotiwo ɖe eme eye woxea dzoto fe dzowɔ ɖe eŋu bene woaxe mɔ na alesi ya ano tsi le nusiwo wodo ŋui. Zãmu agbɔsɔsɔ si aɖo keawo gbɔ ate ŋu ana ati siawo nakpɔ tsi atse.
Mɔ̃ɖaŋununya Madeŋgɔ Tsɔtsɔ Kpɔ Kuxia Gbɔe
Woate ŋu akpɔ asitɔtrɔ siawo tɔgbe si wowɔna be woatsɔ akpɔ kuɖiɖikuxiwo gbɔe la le xexeame godoo—Àte ŋu akpɔe le Bishnoitɔ siwo le Thar-dzogbenyigba si le India dzi; Turkana nyɔnu siwo le Kenya; kple Navajo Indiatɔ siwo le Arizona, U.S.A. gbɔ. Aɖaŋu si ŋudɔ wowɔna tsɔ tsyɔa tsi dzadza fe tsiwo ɖi, si wosrɔ̃ fe alafa nanewo enye esia la, le kpekpem ɖe wo ŋu le agbledekuxiwo gbɔ kpɔkpɔ me wu mɔ̃ɖaŋununya deŋgɔ fe egbɔkpɔmɔnuwo.
Ƒe alafa 20 lia sia nye ɣeyiɣi si me wotu ta siwo me tsi xana ɖo le wu. Wowɔ tɔsisi gã xaɖofewo, eye woɖe tsimɔwo hena tsidede agblewo. Dzɔdzɔmeŋutinunyala aɖe bu akɔnta be wozã xexeame katã fe tɔsisi alafa memama 60 le mɔ aɖe nu. Togbɔ be nusiawo ɖe vi aɖewo hã la, nutomeŋutinunyalawo gblɔ be egblẽ nu le nutoa me ŋu eye wòna ame miliɔn geɖe zu afemanɔsitɔwo.
Tsɔ kpe ɖe eŋu la, togbɔ be susu nyui ye wotsɔna wɔa nusiawoe hã la, fã hafi ɖoɖo siawo ɖea vi na agbledela siwo tsia le hiahiãm vevie. Esi India Dudɔnunɔlawo fe Tatɔ si nɔ anyi tsã Rajiv Gandhi nɔ nu fom tso tsidede agble fe dɔwo ŋu la, egblɔ be: “Míegblẽ ga geɖe le fe 16 siwo va yi me. Gake meɖe vi aɖeke na mía tɔwo o, womete ŋu ɖe tsimɔwo be woade tsi agblewo o, tsi aɖeke meli o, nukuwo medzi ɖe edzi o, tɔtrɔ aɖeke meva ameawo fe gbesiagbegbenɔnɔ me o.”
Gake mɔ̃ɖaŋununyamɔnu madeŋgɔwo va le vi ɖem wu eye megblẽa nu boo le nutoa me ŋu o. Ta kple vudo susue miliɔn ade siwo woɖe le China la le vi geɖe ɖem na nuto siwo me woɖe wo ɖo. Israeltɔwo kpɔe be to ayedzedze vi aɖe me la, yewoate ŋu azã tsi ma ke gbã atsɔ anya nui, emegbe woatsɔe akpɔ dzadzɛnyenyenyawo gbɔe, eye mlɔeba woagate ŋu adee agblemenukuwo hã.
Mɔnu bubu si gaɖea vi enye tsiwuwu ɖe nukuawo ŋu tututu, si kpɔa anyigba la ta eye wòzãa tsi si wozãna le mɔnu bubuwo me fe alafa memama 5 ko. Tsizazã nyui bia hã be woatia nuku siwo anyo na kuɖiɖinyigbawo, abe fo alo lu ene fafa ɖe bli kple foŋfoŋ siwo hiã tsi sɔgbɔ tefe.
Agbagbadzedze vie koe hiã be woaɖe tsi si wozãna le afewo me kple le mɔ̃ɖaŋudɔwɔfewo dzi akpɔtɔ. Le kpɔɖeŋu me, woate ŋu azã tsi si ade lita ɖeka atsɔ awɔ pepa kilogram ɖeka ne mɔ̃ɖaŋudɔwɔfea trɔa asi le tsia ŋu gazãna—esia anye tsia takpɔkpɔ alafa memama 99. Woɖɔ li afɔdzi siwo wozãna tsã la kple yeye siwo zãa tsi si xoxotɔwo zãna la fe memama etɔ̃lia ko le Mexico City. Tsɔ kpe ɖe eŋu la, dugã la na wodo boblo nyatakaka siwo fia alesi woazã tsi nyuie.
Nusi Hiã Hena Dzidzedzekpɔkpɔ
Tsikuxi—kple nutomekuxi akpa gãtɔ—gbɔ kpɔmɔnuwo bia be amewo natrɔ wofe nɔnɔmewo. Ele be amewo nalɔ̃ woawɔ nu le ɖekawɔwɔ me tsɔ wu be woanye ɖokuitɔdilawo, be woatsɔ nuwo asa vɔe ne ehiã, eye woaɖoe kplikpaa be yewoalé be na anyigba la hena wo megbeviwo. Sandra Postel ɖe nu me le nya sia ŋu le efe agbalẽ si nye Last Oasis—Facing Water Scarcity (Tsitefe Mamlɛtɔ—Akɔkpekpe Kple Tsikuɖiɖi) me be: “Míehiã tsizazã ŋuti gɔmeɖose—agbenɔnɔ si sɔ ŋuti mɔfiame le nyametsotso sesẽ siwo ku ɖe dzɔdzɔmenu siwo gɔme míese o eye míate ŋu ase wo gɔme bliboe o la wɔwɔ me.”
Gake menye nuto aɖe me tɔwo koe “tsizazã ŋuti gɔmeɖose” sia hiã na o. Ele be dukɔwo kple duwo nawɔ nu aduadu, elabena tɔsisiwo medea vovototo dukɔwo me lifo me o. Ismail Serageldin gblɔ le efe nyatakaka si dze le Beating the Water Crisis (Tsikuxia Dzi Ðuɖu) me be: “Ele be woabu tsi fe agbɔsɔsɔme si woate ŋu akpɔ kple efe nyonyome kuxiwo be wonye xexeame katã fe kuxi—menye abe alesi dukɔ ɖesiaɖe kpɔa etɔ gbɔ vovoe le ŋutinya me ene o.”
Gake abe alesi Dukɔ Ƒofuawo fe Dɔdzikpɔlagã Kofi Annan lɔ̃ ɖe edzii ene la, mele bɔbɔe be woafo dukɔwo nu fu hena kuxi siwo dze ŋgɔ xexeame katã la gbɔ kpɔkpɔ o. Egblɔ be: “Xexeame katã fe nuwɔwɔ ɖekae le egbe xexe sia si zu abe tefe ɖeka ene me meɖo afi aɖeke kura o. Ehiã kpata be míana wòadze le nuwɔna ŋutɔŋutɔ me wu be ‘ame ɖekawo koe dukɔ vovovoawo katã nye.’”
Eme kɔ fã be menye tsi si nyo na zazã fe anyinɔnɔ si asɔ gbɔ koe nye nusi hiã hena lãmesẽ me nɔnɔ kple dzidzɔkpɔkpɔ o—togbɔ be tsi nye nuhiahiã vevi aɖe hã. Ke ele be gbã, amewo nalɔ̃ ɖe edzi be agba le yewo dzi le Amesi na tsi kple agbe siaa wo la gbɔ. (Psalmo 36:10; 100:3) Le esi woazã anyigba la kple efe kesinɔnuwo ɖe mɔ siwo mesɔ o nu nuŋumabumabuyiŋgɔe tefe la, ele be ‘woalé be nɛ akpɔ edzi’ boŋ, abe alesi Wɔla la gblɔ na mía dzila gbãtɔwo ene.—Mose I, 2:8, 15; Psalmo 115:16.
Tsi aɖe si fe Asixɔxɔ De Ŋgɔ Wu
Esi tsi le vevie alea gbegbe ta la, mewɔ nuku be wozãa asixɔxɔ si le eŋu le kpɔɖeŋumɔ nu le Biblia me o. Le nyatefe me la, be míanɔ agbe alesi wowɔ míi la, ehiã be míanya amesi gbɔ kpɔɖeŋutsi sia tso. Ele hã be míaɖe nɔnɔme si fe alafa gbãtɔ me nyɔnu aɖe si bia Yesu Kristo be, “Afetɔ, na tsi siam” ɖe fia la afia. (Yohanes 4:15) Bu nusi va dzɔ la ŋu kpɔ.
Yesu va tɔ ɖe vudo globo aɖe si te ɖe egbegbe Nablus ŋu—anye vudo sia kee amewo ɖia tsa tso xexeame fe tefe vovovowo va kpɔna va de asi na egbea. Samaria-nyɔnu aɖe hã va vudoa to ɣemaɣi. Abe fe alafa gbãtɔ me nyɔnu geɖe ene la, ɖikeke mele eme o be edua eme tsi vaa afemee ɣesiaɣi. Gake Yesu gblɔ be yeate ŋu ana ‘agbetsii’—tsi si anɔ dzidzim yi ɖe mavɔmavɔ me.—Yohanes 4:10, 13, 14.
Eme kɔ fã be nyɔnua di be yeanya nu tso tsi sia ŋu ayi ŋgɔe. Gake menye tsi ŋutɔŋutɔe “agbetsi” si Yesu wɔnɛ la nye o. Gbɔgbɔmenunana siwo ate ŋu ana be amewo nanɔ agbe tegbee ye nɔ susu me na Yesu. Ke hã fomedodo aɖe le kpɔɖeŋutsia kple tsi ŋutɔŋutɔ dome—evea siaa hiã hafi míate ŋu anɔ agbe bliboe.
Mawu na tsi ŋutɔŋutɔ efe amewo wu zi ɖeka esi tsi menɔ wo si o. Ena tsi Israel-vi sitsofedilawo fe ha gã si to tsikuɖiɖinyigba si nye Sinai-gbedzi yina Ŋugbedodonyigba dzi la. (Mose II, 17:1-6; Mose IV, 20:2-11) Mawu fe nyagblɔɖila Elisa yɔ dɔ Yerixo fe vudo me tsi si menyo o. (Fiawo II, 2:19-22) Eye esi Israel fe ame susɔeawo trɔ tso Babilon yina ɖe wo denyigba dzi la, Mawu kplɔ wo yi ɖe ‘tsi gbɔe le gbegbe.’—Yesaya 43:14, 19-21.
Tsidzɔfe si fe tsi mevɔna ɣeaɖekeɣi o lae míafe anyigba la hiã egbea. Esi mía Wɔla Yehowa Mawu kpɔ tsikuxiwo gbɔ va yi ta la, ɖe magakpɔ egbɔ ake le etsɔme oa? Biblia ka ɖe edzi na mí be akpɔ egbɔ. Mawu gblɔ le nɔnɔme siwo anɔ efe Fiaɖufe si fe ŋugbe wòdo fe dziɖuɖu te ŋu be: “Maʋu go tɔsisiwo le to feflewo ta me, eye tsidzɔfe anɔ balimewo; mana gbegbe nazu tá, eye tsi nado bababa le kuɖiɖinyigba dzi, . . . ne woakpɔe, eye woadze sii, wòade dzigbɔ na wò, eye woanyae be, Yehowa fe asie wɔ esia, Israel fe kɔkɔetɔ lae wɔe.”—Yesaya 41:18, 20.
Biblia do ŋugbe be “dɔ kple tsikɔ mawu” amewo ɣemaɣi “o.” (Yesaya 49:10) Xexeame katã fe dziɖuɖu yeyea akpɔ tsikuxiwo gbɔ bliboe. Dziɖuɖu sia—Fiaɖufe si Yesu fia mí be míado gbe ɖa abia la—aɖu dzi le ‘dzɔdzɔenyenye me ɖaseɖe mavɔmavɔ me.’ (Yesaya 9:5, 6; Mateo 6:9, 10) Esia awɔe be anyigba fe afisiafi tɔwo ava zu ame ɖekawo vavã mlɔeba.—Psalmo 72:5, 7, 8.
Ne míedi agbetsia fifia la, míate ŋu akpɔ mɔ na ɣeyiɣi si me tsi ŋutɔŋutɔ anɔ anyi na amesiame la fe vava.
[Nɔnɔmetata Tsofe si le axa 26]
Garo Nalbandian
[Nɔnɔmetata siwo le axa 26]
Etame: Blema Petratɔwo nya alesi woakpɔ tsi tae
Ete: Nabataeatɔwo fe tsimɔ aɖe le Petra
[Nɔnɔmetata si le axa 26]
Agbledela siwo le Canary-fukpowo dometɔ ɖeka dzi srɔ̃ alesi woade agblee le afisi bebli hafi tsi dzana le
[Nɔnɔmetata si le axa 29]
Nukae Yesu wɔnɛ esime wòdo ‘agbetsi’ fe ŋugbe na nyɔnu sia?


text:
Ðe Wò Afɔkpawo Sɔ Wò Nyuiea?
Ðe Wò Afɔkpawo Sɔ Wò Nyuiea?
“Ame aɖeke menya afisi afɔkpadola le veve sem le o, negbe eya ŋutɔ ko.”—ROMA NUNYALA AÐEE GBLƆE.
ƔEKAƔIE nye zi mamlɛ si nèfle afɔkpa? Alekee wosɔ wòe? Wona nèvo le wo mea? Ɣeyiɣi didi kae wòxɔ hafi nète ŋu tia wo? Alekee nudzrala alo amesi kpe ɖe ŋuwò nèdo wo kpɔ la tsɔ ɖe le eme na wòe? Afɔkpa fe atsyã koŋue na nèflea, eye menye alesi woasɔ wò tae oa? Alekee nèkpɔ woe vaseɖe fifia? Ðe wovea afɔ fe afi aɖe na wòa?
Afɔkpa fefle mele bɔbɔe nenema gbegbe o. Eye esi asɔ ame nyuie kpɔkpɔ ate ŋu asesẽ ŋutɔ. Nukatae wòle nenema ɖo?
Esi Asɔ Ame Nyuie Kpɔkpɔ
Gbã la wò afɔ kae lolo wu—ɖusifɔe loo alo miafɔ yea? Ðe nèsusu be wo katã sɔa? Gbugbɔ bu eŋu kpɔ! Nu bubu si hã ŋu wòle be woabu enye be dzidzemɔnu enee li na afɔkpa fe sɔsɔ na afɔ ɖesiaɖe: afɔkpaa fe ame sɔsɔ ne wonɔ anyi, efe ame sɔsɔ ne wotso ɖe tsitre nu, efe ame sɔsɔ ne wodoe le azɔli zɔm, kple dzoxɔxɔ si wonana ame ne dzoxɔxɔ li alo fafa li. Vovototo kawoe le wo dome?
Agbalẽ si nye Professional Shoe Fitting gblɔ ku ɖe afɔkpa fe ame sɔsɔ le anyinɔfe ŋu be: “Eyae nye esi sɔa ame le anyinɔfe (esime eflela nɔ anyi).” Abe alesi nyagbɔgblɔ “ne esɔ ame le tsitrenu” fia ene la, wokpɔnɛ ne amea doe le tsitrenu. Tsitrenu nɔnɔ trɔa ame fe afɔ fe lolome kple nɔnɔme. Numekugbalẽ si fe nyawo míeyɔ va yi la gblɔ be: “Ne woagblɔe tututu la, afɔ la nyea fu kple fuxlɔ̃e siwo me gbɔdzɔ ne míele anyinɔfe, gake ‘hesẽna’ enumake ne wotso ɖe tsitrenu, si wɔnɛ be afɔ ɖeka ma fe nɔnɔme trɔna.” Gake edzidzemɔnu eve bubuwo gali.
Afɔkpa fe ame sɔsɔ ne wodoe le azɔli zɔm enye esime wodoe le nane wɔm—ne wole zɔzɔm, ne wole du fum, ne wole dzodzom, alo wole kame dem kplii. Esia “wɔnɛ be afɔa fe didime, nɔnɔme, kple lolome fe tɔtrɔ vovovoawo dzena.” Efe ame sɔsɔ fe mɔnu eneliae nye alesi wòasɔ afɔ na ame le ya me fe tɔtrɔ vovovo me siwo nye dzoxɔxɔ, fafa, kple ne tsi le ya me me. Nusiawo ate ŋu ana afɔ nalolo ɖe edzi alafa memama 5. Mewɔ nuku o be esia tae ame fe dzi dzea eme ne woɖe afɔkpa le ŋkekea fe nuwuwu ɖo, vevietɔ ne esi mesɔ ame o ye wodo! Eye zi geɖe la, alea wòdzɔnae.
Alekee Wodzidzea Wò Afɔe?
Ƒe gbogbo aɖewoe nye esia si Eric flea afɔkpa si fe didime nye ewo kple afã alo 11, si fe kekeme nye vedomesitɔ. Le ɣeyiɣi siawo ke me la, efe agblɔfɔkui to kɔ eye fe yeye tona ɖe efe mia degblefetsua te. Efe afɔdɔdala ɖo aɖaŋu nɛ be wòana afɔkpadzidzela bibi aɖe nadzidze efe afɔwo. Ewɔ nuku na Eric esi wòva kpɔe dze sii be afɔkpa si mave afɔ na ye o si wòle be yeanɔ feflem hafi fe didimee nye 12 kple afã, efe kekeme nanye A tɔ! “A” fia afɔ lɛtɔwo tɔ. Gake ɖe dzidzeme eve, siwo nye didime kple kekeme ɖeɖeko sɔ gbɔ be woana woakpɔ esi asɔ na amea? Alekee wòle be nàdzidze wò afɔwoe?
Dɔwɔnu nyanyɛ aɖe si wozãna le dukɔ aɖewo me tsɔ dzidzea afɔ fe nɔnɔme enye Brannock fe dzidzenu. (Kpɔ fotoa ɖa.) Woate ŋu azãe atsɔ anya dzidzeme etɔ̃: afɔ bliboa fe didime, tso afɔkpodzi va ɖo afɔbidɛawo fe kpefe, kple afɔbidɛawo fe kpefe fe kekeme. Nyatefee, afɔ ɖesiaɖe kple efe nɔnɔme kple lolome. Susu nyui sia tae míedoa afɔkpawo kpɔna hafi flea wo ɖo. Afisiae wòle be míakpɔ nyuie le. Ðe nèsɔ afɔkpa aɖe si dzɔ dzi na wò vevie kpɔa, eye kaka nàkpɔ ko wole afɔ vem na wòa? Afɔkpadzrala la gblɔ be: “Eme ava agblɔ. Wò afɔ ava sɔ eme.” ȃlee eye le edodo ŋkeke alo kwasiɖa ʋɛ aɖewo megbe la eva le vewòm be yeflee. Eye kaka nàkpɔ koa wò afɔbidɛwo to kɔ, fe yeyewo to ɖe egɔme, alo degblefetsuawo to kɔ!
Ðe Nèle Kekem Ðe Esi Asɔ Afɔ na Wò Nyuie la Ŋua?
Ðe wòate ŋu akpɔ afɔkpa nyuitɔa? Agbalẽ si nye Professional Shoe Fitting ɖo eŋu kpuie be ao. Nukatae? “Etso kuxi gbogbo aɖewo siwo dzi manya ɖu bɔbɔe o gbɔ. . . . Ame aɖeke meli si fe afɔ eveawo fe lolome, kple efe nɔnɔme sɔ alo wɔa dɔ pɛpɛpɛ o.” Eyata ne afɔkpa aɖe sɔ na wò afɔ lolotɔ hã la, masɔ na evelia tututu o. “Esia mefia be mate ŋu akpɔ afɔkpa si asɔ na wò o, ke boŋ ɖeko wòle be míanɔ ŋudzɔ ɖe nya alo nukpɔsusu si nye afɔkpa ‘nyuitɔ’ la ŋu.”
Ne èdi be yeakpɔ afisi wò afɔwo miana wò le afɔkpa me la, ke lé ŋku ɖe wò afɔkpa xoxo aɖewo ŋu kpɔ. Lé ŋku ɖe nusi wotsɔ ɖo afɔkpa me ŋu. Efe afikae nèkpɔ be enyi wu? Zi geɖe la, àkpɔ dzesiawo le afɔkpodzia nɔfe, afɔkpodzia megbe, kple afɔbidɛawo fe kpefe. Nukae esia fia? Esia fia be “afɔkpa fe akpa aɖewo mesɔ kple afɔa fe tefe mawo o. Efe akpa aɖewo nyina vevie gake akpa bubuawo ya menyina kura o.”
Ele vevie be woawɔ afɔkpakadefea gɔ̃ hã be nàvo. Ðe nède dzesii be wowɔa afɔkpakadefewo ɖe atsyã vovovowo mea? Le bal tɔ tɔgbewo gome la, wohea afɔkpakadefe evea kpena le gɔmea womiana. Gake ne lã sɔ gbɔ le wò afɔ ŋu la ekema blucher tɔ tɔgbee asɔ na wò wu, elabena efe afɔkpakadefe evea mekpena o. (Kpɔ nɔnɔmetata ɖa.) Nukata numeɖeɖe sia le vevie ɖo? Numekugbalẽ ma gagblɔ be: “Zi geɖe la afɔkpodzi fe ame veve le afɔkpa me geɖe alo akpa gãtɔ tsoa alesi afɔkpa mia ame akpa le afɔta, si wɔnɛ be afɔkpodzia miana le afɔkpa fe megbe gbɔ.”
Ke Nyɔnuwo fe Afɔkpa Zɔ Kɔkɔwo Ya Ðe?
Afɔkpa zɔ kɔkɔ siwo nyɔnuwo lɔ̃a dodo nana wosea veve le ŋutilã fe akpa vovovowo. Afɔkpa zɔ kɔkɔ dodo trɔa alesi wòle be ame nanɔ le tsitrenu eye wònana wobina yia ŋgɔgbe zi geɖe, si ganana be kloa glɔ̃na ɖe edzi wu be ametia nate ŋu adzɔ. Afɔkpa zɔ kɔkɔ dodo nana sobo liana, si wɔnɛ be wòdzena nyuie wu.
Esia ta afɔkpa fe zɔe nye nyɔnuwo fe afɔkpa fe akpa vivietɔ kple nusi koŋ nana wofe dzi dzea eme alo esi nana womevona o. Professional Shoe Fitting gblɔ be susu vevi etɔ̃ tae wodoa afɔkpa zɔ kɔkɔwo ɖo: ‘(1) “amedzidede,” le kpɔɖeŋu me be wòadzi ame fe kɔkɔme ɖe edzi, (2) hena atsyɔ̃ɖoɖo—esia nyea atsyã yeye si wogade afɔkpa ŋu, kple (3) enana dzedzeme nyona ɖe edzi—le kpɔɖeŋu me be wòana nyɔnu fe afɔ fe dzedzeme nanya kpɔ ɖe edzi.’
Ele be nyɔnuwo natsi dzi ɖe alesi gbegbe afɔkpaa fe zɔ xae ŋu, si fia afisi ametia fe kpekpe nɔna na afɔkpodzia. Ne ame fe kpekpeme va le afɔkpaa fe zɔa ŋgɔ alo va le emegbe la ate ŋu ahe afɔku vɛ. Nukatae wòle alea ɖo? Elabena ate ŋu ana afɔkpaa fe zɔa nagli eye woadze anyi vevie.
Numedzodzro kpui sia na eme va kɔ fã be afɔkpa si sɔ kpɔkpɔ xɔa ɣeyiɣi vi aɖe kple ɖewohĩ ga geɖe wu, le esi afɔkpa nyui wɔwɔ bia ɣeyiɣi geɖe ta. Gake zi geɖe la afɔkpa si nèdona te ŋu wɔa akpa vevi aɖe le wò dzidzemekpɔkpɔ kple wò lãmesẽ me nɔnɔ gɔ̃ hã ŋu. Eyata megayɔ o. Di dzidzeme si asɔ. Xɔ dzigbɔɖi. Mègana atsyã siwo le tsia dzi alo wofe dzedzeme naflu wò o.
[Aɖaka si le axa 29]
Nu Vevi Siwo Ŋu Nàlé Ŋku Ðo Ne Èle Afɔkpa Ƒlem
William A. Rossi kple Ross Tennant ɖo aɖaŋu siwo gbɔna la le wofe agbalẽ si nye Professional Shoe Fitting me.
“Tameɖoɖo si tae wodzidzena afɔa menye be woakpɔ afɔkpa si asɔ pɛpɛpɛ na ame abe alesi wosusunɛ ene o.” Ke nukatae? Nusitae nye be nu vovovowo ate ŋu akpɔ ŋusẽ ɖe efe lolome dzi le kpɔɖeŋu me, abe afɔkpaa fe zɔ fe kɔkɔme, efe atsyã, aɖaŋu si wotsɔ wɔe, nusiwo wotsɔ wɔe, kple dɔwɔfe si wɔe. Esia le alea egbea vevietɔ esi dukɔ geɖewo va le afɔkpa wɔm kple dzidzenu vovovowo ta.
Ne wole wò afɔ dzidzem la, he afɔwuia fe afɔnu do ɖe ŋgɔ be afɔbidɛawo nagaglɔ̃ ne woawɔ vodada le afɔa dzidze me o.
Aleke wòle be woadzidze wòe—ne èle anyinɔfe loo alo le tsitrenu? “Afɔkpa flela abui be anyinɔnɔ woadzidze ye enye mɔ bɔbɔetɔ.” Enana wowɔa vodada ne wole edzidzem. Eyata anyo be nànɔ tsitrenu hafi woadzidze wò afɔ. Ẽ, dzidze afɔ eveawo. Megatsɔe be miafɔ lae anye gãtɔ o. Dzidze evea siaa!
“Afɔkpadzidze nye aɖaŋudɔ si aɖaŋudɔwɔla bibi siwo lɔ faa be yewosubɔ amewo la wɔna eye amesiawo wɔa dɔ kple fiasetɔ gbogbo aɖewo eye wonya vevienyenye si le afɔkpadzidze nyuie ŋu.”
[Nuwo fe nɔnɔmewo siwo le axa 28]
(Edze nyuie le agbalẽa ŋutɔ me)
Afɔkpa fe akpa vovovowo
afɔkpata
afɔkpameɖonu
zɔgɔmeɖonu
afɔkpazɔŋukpa
afɔkpagɔmekpa
afɔtatsyɔkpa
afɔkpodzi gɔmeɖonu
kadefekpa
kadefe tekpefe
afɔnutsyɔkpa
afɔkpazɔ
afɔkpatafli
afɔtatsyɔkpa
egɔmeɖonu
afɔkpagɔmekpa
[Nɔnɔmetata siwo le axa 29]
Brannock fe dzidzenu
[Nɔnɔmetata si le axa 30]
Atsyã adre siawo dzie afɔkpa bubuwo wɔwɔ nɔ te ɖo
[Nɔnɔmetata siwo le axa 30]
Afɔkpakadefea fe atsyãwo
Blucher
Bal